
PREFACO 


Lewis Carroll es plum-nomo: Charles Lutwidge 


Dodgson (1832-1898) esis la reala nomo dil autoro, olima 


matematikala lektoro che Christ Church, Oxford, Anglia. 


Quale indikesas en l'introdukta poemo, dum “orea 


posdimezo”, ye la 4ma di julio 1862, lor 
batel-promeno sur fluvio Thames, quan 
partoprenis Lewis Carroll, lua amiko 
reverendo Robinson Duckworth (1834— 
1911) e tri filiini (“Kruel Trio”) di lua 
amiko Henry George Liddell (1811— 
1898), dekano di Christ Church —Lorina 
(lore evanta 13 yari), Alice (10 yari) ed 
Edith (8 yari), nomizita en la poemo, 
segun la evo, per la Latina ordinala 


nombri Prima (“unesma”), Secunda 





Alice Liddell (1852-1934), hike 
evanta 7 yari (en 1860), la 
muzo dil autoro, qua ipse 

fotografis el. 


(“duesma”) e Tertia (“triesma”), rispektive l'autoro, por 


amuzar e delektar la tri kara pueri, inventis granda parto dil 


aventuri di Alicia en Marvelia. Trovesas multa mi-celita 


aludi pri ca kin personi tra la tota texto di la libro, di qua 


l'unesma edituro aparis en 1865. 


Segun quante me savas, l'unesma fragmento di Alicia 


tradukita ad Ido esis du paragrafi ek Chapitro I, en qua la 

Cheshirana Kato, sidanta sur arboro, montras ad Alicia la 
sequenda voyo. Ol aparis en Progreso, en julio di 1932 
(n-ro 90, p. 150), kom introdukta parto di artiklo ek The 
New York Times, tradukita da Franko Verama, pseudonimo 
di Alphonse Matejka (1902-1999), un del maxim eminenta 
lora Idisti (qua pose transiris ad Occidental). En 2011 la 
Ido-revuo Gazuyi (n-ro l, p. 16-17) publikigis cirkume 
duimo de Chapitro VII, sub la titulo “Fola Te-Repasto”, 
tradukita multa yari antee da Tom Wood e rekuperita de 
Interreto dal redaktero Lenadi Moucina. Ica partala 
tradukuro probable produktesis en la 90a yari, nam Bebson 
Takata, en mesajo adresizita a Wood ed aparinta en la 
Yahoo-listo IDOL ye 1998/05/25, skribis “Me dezirus 
lektar la tota tradukuro di Alice in the Wonderland”. 

Mea traduko-projeto komencis en 2012, kande me 
tradukis l'unesma sis chapitri, ma fine di ta yaro me haltis, 
e ne plusa chapitri tradukesis til 2019, kande me rezolvis 
riprenar la tasko. Dume, Chapitro I aparabis en 2013 en 
Progreso (n-ro 355, p.9-18), lore redaktata da Hans 
Stuifbergen, ed itere en 2015, en la 6ma e lasta numero di 
La Plumo Idala (p. 7-20), literaturala Ido-revuo quan 
Tiberio Madonna redaktis ed editis inter 2013 e ta yaro. 

Quale expektebla, la maxim granda problemo quan me 


renkontris dum mea traduka laboro esis la vorto-ludi. Ido, 


esante idiomo pasable fonetikal, indijas monoradika 
homofoni, do kalemburo quala tale / tail (“rakonto” / 
“kaudo”) es tote neposibla en la linguo di la Delegitaro. 
Tamen Ido havas sat granda quanto de biradika homofoni, 
quala kolego, qua es interpretebla kom kol+eg+o o 
koleg + o, o quala sentema, interpretebla kom sent + em + a 
o sen +tem+ a. Pluse, Ido disponas anke konsiderinda 
nombro de quaza bivorta homofoni: yen traito qua tre plezis 
ad Andreas Juste (1918—1998), en la poemi di qua on trovas 
amuziva kalemburi quala verd akuzi / verda kuzi o subversi 
/ sub versi. E precize per ta municiono, advere ne tre bunta 
ma certe explotinda, me audacis afrontar omna defii e 
difikultaji di ca ardua traduko-tasko! En multa kazi, dum 
mea traduka laborego, me produktis plura versioni dil sama 
vorto-ludi en Ido (precipue dil kalemburo tale / tail), ma vu 
evidente trovos hike nur un versiono, ne sempre la maxim 
recenta, ma espereble la maxim amuziva e la minim 
formal... 

La parodia poemi e la granda quanto de subtil aludi 
kultural qui es dissemita tra la tota verko da Carroll esis 
plusa obstaklo quan me mustis vinkar. Dum agar lo, me 
penis konstante memorar la skopo-publiko di ca tradukuro. 
Pro to mea versiono ne sempre es vortopa, e vu renkontros 


hike, exemple, kelka parodia parti del Ido-himno 


kompozita dal Sueda dentisto e poeto Sten Liljedahl (1871— 
1924), same kam aludi pri ULI e mem pri la Germana 
sacerdoto Johann Martin Schleyer (1831-1912), l' autoro di 
Volapük. Fakte, me esforcis uzar omna disponebla moyeni, 
por igar ica tradukuro maxim posible amuziva, espritoza ed 
atraktiva. 

Me es tre gratitudoza a Partaka, konocata Ido-skriptero 
Valenciana, ilqua revizis l'unesma chapitri en 2012 e la tota 
tradukuro en 2020 (inkluze la prefaco), a Brian E. Drake, 
produktiva skriptero Usana en la Angla ed Ido, ilqua 
paciente revizis la tota tradukuro, komparante ol al 
originalo. L’interveno da Partaka es videbla en plura detali 
quin me chanjis segun lua instrucioni, inkluze kelka versi 
en la prikrokodila poemo en Chapitro II, e la kontributaji da 
Brian, dissemita tra la tota verko, amontas a plu kam cent, 
inkluze kelka util detali pri vorto-ludi. 

Mea tradukuro pronteskis en junio di 2020 ed editesis 
da Evertype en oktobro dil sama yaro.! Til nun aparis nula 


publika reakto pri la qualeso di mea laboro, ecepte evaluo 


! Lewis Carroll: L'aventuri di Alicia en Marvelia. Ido-tradukuro 
da Goncalo Neves. Dundee: Evertype 2020. 148 p. ISBN-10: 
1782012818, ISBN-13: 978-1782012818 


da Dave Kennard, qua ye 2021-06-21 
qualifikis ol per kin steli (maxima 
nombro) e komentis ol kom A highly 
competent and consistently good 2 f ĝ 


translation (“Tre kompetenta ce 


pe. 


koherante bona tradukuro”). Ica judiko, f 


quankam solitara, plene kompensas 
omna esforci, peni e sakrifiki e la tota 


tempo ed energio quin me konsakris al 





tasko... Kovrilo dil unesma edituro, 
aparinta che Evertype en 
Pro quo, nur pos un yaro, aparas nova 2020. 


edituro, e quale ol diferas del antea? Nur, por respondizar 
l’unesma questiono, me kelke parolez pri Michael Everson 
(n. 1963), Usana ed Irlandana linguisto, tiparo-dizignisto, 
karaktero-kodexigisto ed editisto, ed anke amanto di 
auxiliara lingui ed experto pri la verkaro da Carroll (il ja 
editis tradukuri di Alicia en plu kam 100 lingui, inkluze 
plura lingui regional ed auxiliara!). Me devas e mustas dicar 
ke, sen Michael, ica Ido-tradukuro tote ne existus. Il ya ne 
nur quik aceptis e promisis, ja en 2012, editor ol, kande me 
komencis tradukar, sed anke konstante instigis, helpis e 


sustenis me. Pluse, il esis tre pacienta e komprenema, kande 


2 www.amazon.com/LAventuri-Alicia-Marvelia-Adventures- 
Wonderland/dp/1782012818#customerReviews 


me longe interruptis mea laboro du-foye, ed il nultempe 
rezignis. Dum la traduko, il akurate e precize respondizis 
omna mea questioni e solvis omna mea dubiti pri la texto 
da Carroll. Pose, dum kompostar la manuskripto, il facis 
profitinda sugesti qui plubonigis la tradukuro e, por ke me 
parintelektez kelka minucii ed aludi en la originalo, 1l mem 
pregis Jon Lindseth sendar a me gratuite The Annotaded 
Alice (edituro de 2015), monumenta verko, kontenanta 1.a. 
140 detaloza noti pri Alice's Adventures in Wonderland, ed 
artala trezoro, ofranta belega imaji da 140 ilustristi de 13 
landi. 

Nia unika deskonkordo koncernis certena frazo 
inkluzita en la manuskripto di mea prefaco. Advere, 
aludante balno-charo (olima rotizita kabaneto, en qua la 
balneri chanjis sua vesti), me adjuntabis (en junio 2020) 
yena komento: “Me nur esperas ke nulu riprenos ica stranja 
izolo-remediilo kom plusa inkluzo-moyeno dum la nuna 
tempo di neracional paniko global pro la koronaviruso...”. 
Ica frazo ne plezis a Michael, qua videble havis altra 
opiniono pri la temo. Me rezolvis eliminar ol, e la 
deskonkordo tale solvesis. Ultre ca epizodo, nia relati 
sempre esis kordial e fruktoza, sen irga problemo, e do me 


es e sempre restos gratitudoza a Michael pro lua entuziasmo, 


helpemeso ed eruditeso dum la prepareso, elaboreso e 
finiseso di mea tradukuro. 

Tamen, pos olua editeso, latitudo di Michael astonive 
chanjis, sen ke me intelektas la motivo. Unesme, il ne 
informis me pri l’editeso, pri qua me saveskis erste ye la 
18ma di novembro 2020, tote hazardale, dum interretal 
exploro (me memorigas ke la libro aparabis ja komence di 
oktobro). Duesme, il sendis a me nula autoral exemplero, 
quankam il promisis sendor dek. Triesme, il nultempe 
anuncis la verko en l'oficala pagino dil editerio.” Ye la 
24ma di novembro me questionis il ka me darfas anuncar la 
verko en Idia, ma il respondis ke antee il mustas aktualigar 
ta pagino. Do me vartis e pacientesis, ma til hodie (20ma di 
oktobro 2021) il ne agis lo, e pro to me nultempe anuncis la 
verko per mea kustumala kanali (che la Google-grupo 
“Idistaro” “ e che la Facebook-grupo “Ido”).” Me anuncis ol 
nur a kelka amiki, per privata mesaji, ma en januaro 2021, 
kande me publikigis mea kustumal artiklo pri omna Ido- 
edituri dil antea yaro,” me evidente mustis mencionar anke 


ica verko, quankam diskrete, inter la cetera 23 libri aparinta 


3 www.evertype.com/conlangs.html 
“https://groups.google.com/g/idistaro 

3 www.facebook.com/groups/7612439365 

6 http://labluaplumo.blogspot.com/2021/01/2020-fruktoza-yaro- 
en-la-ido-literaturo.html 


en 2020, e tale la Idisti saveskis pri olua editeso. Me ne 
povis fingar ke ol ne existas! Quaresme, il cesis respondizar 
mea Facebook-mesaji: le lasta (ye la 9ma di februaro e 23 
di agosto 2021) restis sen eko. Evidenteskis do ke, pro ula 
motivo, il tote ignoras me e ne volas korespondar kun me. 

Ja de la komenco me intencis uldie enretigar mea 
tradukuro, nam me savis ke ne omna interesati povas pagar 
la libro. Quankam, pro editerial konsideri e respekto a 
Michael, me intencis, ante agar lo, vartar adminime dum 
kin yari de pos la editeso che Evertype, tamen la quar 
motivi supere indikata —ed anke la fakto ke kelka interesati 
expresis a me sua deskontenteso pro ke li ne sucesis 
komendar la libro (quo esis la temo dil duesma mesajo 
nerespondizita...)— igis me plufruigar la enretigo. 

Ica duesma edituro ne multe diferas del unesma. Me 
revizis la tota texto ma chanjis nur poka detali (tamen apene 
en la poemi od en la kalemburi), aktualigis la prefaco (de qua 
me anke eliminis kelka informi qui esis util e necesa nur por 
la publiko quan vizis olua Angla-lingua versiono, ne- 
inkluzita hike) ed adjuntis glosario e bibliografio. Pluse, me 
nun penis dotar la parolo dal Grifono per traiti dialektal, 


quale en la originalo, quon me ne agabis en l'unesma edituro. 


Goncalo Neves 

Dum orea posdimezo, 
Tote senhaste ni glitas; 

La remilin, kelke plumpe, 
Mikra brakii agitas, 

Dum ke mikra manui vane 


Nia flanon finge guidas. 


Kruel Trio, qua ca-hore, 

Sub tala revoz vetero, 
Demand rakonto de suflo 

Tro febl por movar pulvero! 
Ma quon valoras un voco 


Kontre tri-langa federo? 


“Ol komencez!” impereme 
Prima livras kurt mesajo; 
Secunda esper plu milde: 
“Ol kontenez sensencajo!” 
La rakonton interruptas 


Tertia per ofta dicajo. 


Balde, pos subit tacesko, 

En fantazio sequas eli 
Kindal petuli tra lando 

Di nov e senbrid marveli, 
Babilas kun l'animali, 


Mi-krede, e kun l'uceli. 


Ed irge kande sikeskas 
Omna fantazio-putei 
E penas la fatigito 
Ajornar plusa linei, 
“Duros pose—” “Durez quik!” 


Li klamas per gay gorgei. 


Tale kreesis Marvelia: 
Tale, unope, paciente, 

La drol eventi progresis 
La rakonto finis lente, 


E nun vehas ni adheme, 


Lor sun-kusho, tre kontente. 


Alicia! Yen kind-rakonto, 
Pozez ol per milda gesto, 
Ube kindi plektas revi, 
En mistika Memor-nesto, 
Qual’ sik flori de pilgrimo 


En fora lando dil esto. 


CHAPITRO I 


ADEN LA KUNIKLO-TRUO 


Alicia komencis sentar granda tedeso pro sidar apud sua 
fratino an la rivo sen havar ulo facenda: un- o du-foye el 
oglabis aden la libro lektata dal fratino, ma ol havis nul 
imaji o konversi, “e por quo utilesas libro,” pensis Alicia, 
“sen imaji o konversi?” 

El do ponderis en sua kapo (tam bone kam el povis, nam 
pro la varmega jorno el sentis granda somnolo e stuporo) 
ka la plezuro facar margrito-girlando valoros la peno 
staceskar e koliar la margriti, kande subite Blanka Kuniklo 
kun rozea okuli preterkuris el. 

To nule esis tre remarkinda, ed Alicia anke ne judikis 
tre extraordinar ke el audas la Kuniklo dicar a su “Ho ve! 
Ho ve! Me tro tardesos!” (kande el pose pensis pri to, el 
opinionis ke to ya es astoniva, ma dum la evento omno 
semblis tote natural); ma kande la Kuniklo mem prenis 
horlojeto ek la posho di sua jileto e regardis ol e pose 
forkuris, Alicia quik staceskis, nam el subite memoris ke el 


nultempe vidabis kuniklo kun jileto-posho e kun horlojeto 


prenebla ek ol, e brulante de kuriozeso el kure persequis lu 
tra la agro e justa-tempe vidis lu precipitar su aden granda 


kuniklo-truo sub la hego. 





En un instanto decensis Alicia dop lu, ne konsiderante 
mem un-foye en qua posibla maniero el povos ekirar retroe. 

La kuniklo-truo iris rekte quale tunelo dum kelka disto, 
e lore komencis subite decensar, tante subite ke Alicia ne 
havis mem un instanto por pensar quale el povus haltigar su 
ante ke el komencis falar tra puteo tre profunda. 

O la puteo esis tre profunda, od el trafalis tre lente, nam 
el havis multa tempo dum la falo por regardar cirkum su e 
questionar su pri quo eventos pose. Unesme, el esforcis 


regardar adinfre por komprenar adube el iras, ma pro la troa 

obskureso el vidis nulo; lore el regardis la lateri dil puteo e 
remarkis ke li es kovrita da armori e libro-tabuli; hike ed 
ibe el vidis mapi ed imaji pendanta de pateri. El prenis 
bokalo de un del planki quin el preterpasis; ol havis la 
indiko “ORANJA MARMELADO” sur la etiketo, ma el subisis 
granda decepto pro lua vakueso: ne volante lasar la bokalo 
falar, pro timo mortigor ulu, el sucesis pozar ol en un del 
armori quin el preterfalis. 

“Nu!” pensis Alicia, “pos tala precipito, me tote ne 
sucios pro rul-falar sur eskalero! Quante brava me 
judikesos da omni heme! Nu, me tote ne plendos, mem se 


1? 


me falos del suprajo dil domo!” (Quo tre probable esis 
vera.) 

Adinfre, adinfre, adinfre. Ka la falo nultempe cesos? 
“Per quanta kilometri me falis til nun?” el voce questionis. 
“Me certe proximeskas al centro dil tero. Me pensez: to 
esus sepamil kilometri adinfre, me supozas—” (nam savez 
ke Alicia lernabis multa tala kozi dum sua lecioni en la 
klaso-chambro e, quankam la nuna okaziono ne esis tre 
bona por ostentar lua savo, nam ibe el havis nula askoltanto, 
tamen tala repeto esis bona exerco) “—yes, yen la justa 
disto cirkume— ma qua Latitudon e Longitudon me 
atingas?” (Alicia savis nulo pri Latitudo o Longitudo, ma 


ad el li semblis esar tre eleganta vorti.) 


Balde el rikomencis. “Ka me falos rekte tra la tero? 
Quante drola esos ekirar inter la homi qui pazas kun kapo 
adinfra! La Antipatii, me kredas—” (el kelke joyis ke nulu 
askoltas nun, nam ta vorto tote ne semblis esar korekta) “— 
me ya certe questionos li pri la nomo di la lando. Me pregas, 
Siorino, ka me es en Nov-Zelando od Australia?” (ed el 
esforcis reverencar dum parolar —imaginez reverenco dum 
ke on falas tra la aero! Ka vu supozas ke vu sucesus?) “E 
qual nesavanta puerineto me judikesos da el pro questionar! 
No, ne esos bona questionar: forsan me vidos ol skribita en 
ula loko.” 

Adinfre, adinfre, adinfre. Nulo altra esis facebla, do 
Alicia balde rikomencis parolar. “Dinah forte sentos mea 
manko ca-vespere, me supozas!” (Dinah esis la katino.) 
“Me esperas ke li memoros lua subtaso de lakto lor la 
repasteto. Mea kara Dinah! Me joyus se tu esus hike kun 
me! Mankas musi en la aero, advere, ma tu povus kaptar 
vespertilio, qua ya es tre simila a muso. Tamen, ka kati 
manjas vespertilii?” E lore Alicia pasable somnoleskis e 
duris questionar su ipsa, quaze sonjante, “Ka kati manjas 
vespertilii? Ka kati manjas vespertilii?” e kelka-foye “Ka 
vespertilii manjas kati?”, nam, povante respondizar nek 
Puna nek l’altra questiono, ne vere importis quale el 


expresis ol. El sentis ke el dormeskas, e ke el jus 


20 


komencabis sonjar ke el promenas manuo-en-manue kun 
Dinah e questionas el tre serioze, “Nun, Dinah, dicez a me 
verajo: ka tu ultempe manjis vespertilio?”, kande subite, 
plump! plump!, falis el sur amaso de rami e sika folii, e la 
precipito cesis. 

Alicia tote ne vundesis, ed el springe staceskis en un 
instanto: el regardis adsupre, ma esis tote obskura super lua 
kapo; avan el esis altra longa paseyo, e la Blanka Kuniklo 
esis ankore videbla, trakurante ol. Oportis perdar ne mem 
un instanto: forkuris Alicia quale la vento, e justa-tempe 
audis lu dicar, dum ke lu cirkumiris angulo, “Ho, per mea 


1? 


oreli e labio-pili, quante me tardesas!” El esis proxim lu 
kande el cirkumiris l’angulo, ma la Kuniklo ne plus esis 
videbla: el enirabis longa basa koridoro, quan lumizis rango 
de lampi pendanta del tekto. 

Existis pordi alonge la tota koridoro, ma omni esis 
klefo-klozita; e kande Alicia irabis alonge un latero e pose 
l’altra, probante singla pordo, el komencis pazar triste 
alonge la mezo, sen savar quale el povos ekirar retroe. 

Subite el trovis negranda tripeda tablo, tote ek solida 
vitro; esis nulo sur ol ecepte tre mikra ora klefo, ed Alicia 
quik pensis ke ol forsan apartenas ad un del pordi en la 
koridoro; ma, ho ve! o la seruri esis tro granda, o la klefo 


esis tro mikra, ma omna-kaze ol apertis nula de li. Tamen, 

dum la duesma turo, el trovis kurta kurteno quan el ne 
remarkabis antee, e dop ol esis negranda pordo alta de 
quaradek centimetri cirkume: el probis la mikra ora klefo 


en la seruro e kun granda joyo konstatis ke ol fitas! 








lipa 


Alicia apertis la pordo e remarkis ke ol duktas aden 
mikra paseyo, ne multe plu granda kam rato-truo: el 
genupozis e regardis tra la paseyo al maxim bela gardeno 
ultempe vidita. Quante el deziris ekirar l’obskura koridoro 
e vagar inter ta bedi de lumoza flori e ta koldeta fonteni, ma 
el povis insinuar ne mem la kapo tra la aperturo, “e mem se 
mea kapo trairus”, pensis kompatinda Alicia, “ol esus apene 
utila sen mea shultri. Ho, quante volunte me kontraktesus 


quale teleskopo! Me kredas ke me povus, se nur me savus 

quale komencar.” Nam, komprenez, tanta kozi extraordinar 
eventabis recente, ke Alicia komencabis kredar ke nur tre 
poka kozi advere es fakte neposibla. 

Segun semblo, esis neutila vartar an la mikra pordo, do 
el retrovenis al tablo, mi-esperante trovor altra klefo sur ol, 
od adminime libro di reguli por kontraktar personi quale 
teleskopi: ca-foye el trovis mikra botelo sur ol, (“qua certe 
ne esis hike antee”, dicis Alicia,) e cirkum la kolo dil botelo 
esis papera etiketo, kun la vorti “DRINKEZ ME” bele 


imprimita sur ol en granda literi. 











Esis sat bona indikar “Drinkez me”, ma la saja mikra 
Alicia ne intencis agar lo haste. “No, me regardos unesme”, 


el dicis, “e vidos kad ol havas la avizo “veneno” o ne”; nam 

el lektabis plura bela rakonteti pri pueri qui brulesis, 
manjesis da sovaja bestii o subisis altra desagreablaji nur 
pro ke li ne memoris la simpla reguli quin lia amiki docabis 
a li: exemple, ke varmega fairo-pikilo brul-vundas se on 
tenas ol tro longe; e ke se on sekas fingro tre profunde per 
kultelo, ordinare ol sangifas; ed el nultempe obliviabis ke, 
se on multe drinkas ek botelo kun la avizo “veneno”, ol 
preske certe divenos nociva, plu o min frue. 

Tamen ca botelo ne havis la avizo “veneno”, do Alicia 
audacis gustar ol, e judikante ol tre frianda (ol fakte saporis 
quale ulsorta mixuro ek cerizo-tarto, lakt-ovajo, ananaso, 
rostita dindo-karno, butro-karamelo e varma rosto-pano 


butrizita), el tre balde pardrinkis ol. 


“Qual stranja sento!” dicis Alicia; “Me certe 
kontraktesas quale teleskopo.” 

E fakte eventis tale: nun el esis alta de nur duadek e kin 
centimetri, e lua vizajo brilis pro la penso ke nun el havas 
la justa staturo por trairar la mikra pordo aden ta bela 


gardeno. Unesme, tamen, el vartis dum kelka minuti por 


24 


vidar kad el divenos mem plu mikra: el sentis kelka 
nervozeso pro to; “to forsan abutos”, dicis Alicia a su, “a 
mea plena extingeso, quale kandelo. Quale me aspektos 
lore?” Ed el esforcis imaginar quale aspektas la flamo di 
extingita kandelo, nam el ne memoris ultempe vidir tal 
kozo. 

Pos kelka tempo, konstatinte ke nulo plusa eventis, el 
rezolvis quik enirar la gardeno; ma, ho ve, kompatinda 
Alicia! kande el atingis la pordo, el remarkis ke el 
obliviabis la mikra ora klefo, e kande el retroiris al tablo por 
querar ol, el remarkis ke el tote ne povas atingar ol: el vidis 
ol tre bone tra la vitro, ed el esforcegis klimar un del pedi 
dil tablo, ma ol esis tro glitigiva, e kande el fatigesis pro 
tala peno, la kompatinda mikrino sideskis e komencis 
plorar. 

“Shut, tal plorado es ne-utila!” dicis Alicia a su, kelke 
bruske; “Me konsilas ke tu quik cesez!” El ordinare donis a 
su tre bona konsili (quankam el tre rare sequis li), e kelka- 
foye el reprimandis su tante severe ke lua okuli divenis 
lakrimoza; ed el memoris ke uldie el esforcis batar sua 
propra oreli pro trompir su dum kroketo-konkurso quan el 
ludis kontre su ipsa, nam ica remarkinda puero tre prizis 
fingar ke el es du personi. “Ma nun es ne-utila,” pensis 


kompatinda Alicia, “fingar ke me es du personi! Nu, lo 

restanta de me apene suficas por facar una respektinda 
persono!” 

Balde pose el vidis negranda vitra buxo jacanta sub la 
tablo: el apertis ol e trovis en ol tre mikra kuko, sur qua la 
vorti “MANJEZ ME” esis tre bele skribita per ribi. “Nu, me 
manjos ol,” dicis Alicia, “e se ol igos me kreskar, me povos 
atingar la klefo; e se ol igos me deskreskar, me povos reptar 
sub la pordo; do en una od altra maniero me povos enirar la 
gardeno, e ne importas quale to eventos!” 

El manjis peceto ed anxioze dicis a su, “Kad adsupre? 
Kad adinfre?” tenante manuo sur la vertico por perceptar 
adube ol movos, ed el subisis granda surprizo pro konstatar 
ke lua staturo ne chanjis. Kompreneble, to ordinare eventas 
kande on manjas kuko; ma Alicia tante kustumeskabis 
expektar nur eventi extraordinar, ke semblis tre meskin e 
kretin ke la vivo durez ordinare. 


Do el rezolvis manjar pluse e tre balde finis la kuko. 

CHAPITRO II 


LA LAGO EK LAKRIMI 


“Sempre plu stranjoza!” klamis Alicia (el tante 
surprizesis, ke dum instanto el tote obliviis quale parolar 
korekte). “Nun me extensesas quale la maxim granda 
teleskopo ultempe existinta! Adio, pedi!” (nam, kande el 
regardis la pedi, li aspektis preske nevidebla, pro divenar 
tante fora). “Ho, mea kompatinda pedeti, qua metos nun via 
shui e kalzi por vi, kari? Me certe ne povos! Me esos ya tro 
distanta por suciar Vi: vi mustos helpar vi segun quante vi 
povos; —ma me devas esar afabla a li”, pensis Alicia, “o 
forsan li ne marchos adube me volas irar! Me pensez: me 
donacos a li nova paro de boti en omna Kristo-nasko.” 

Ed el duris projetar por su ipsa quale el aranjos lo. “Li 
irez per la letro-portisto,” el pensis, “e quante drola esos 
sendar donacaji a sua propra pedi! E quante stranja la adresi 
aspektos! 

A Sioro Dextra Pedo di Alicia 

Kamen-tapiseto, 


apud la Parafairo, 
(kun amo, de Alicia). 

Ho ve, quala sensencajon me dicas!” 

Ta-instante lua kapo shokis la tekto dil koridoro: fakte 
el esis nun alta de kelke plu kam 
tri metri, ed el quik prenis la 
mikra ora klefo e rapide iris al 
pordo dil gardeno. 

Kompatinda Alicia! El ya 
povis agar nulo altra kam jacar 
sur un flanko, traregardar aden la 
gardeno per un okulo; ma trairar 
esis plu neposibla kam ultempe: 
el sideskis e rikomencis plorar. 

“Shamez,” dicis Alicia, 
“magna puerino quala tu,” (el 
darfis ya dicar lo), “ploranta ta- 
maniere! Cesez ca-instante, me 


1? 


dicas lo a tu!” Ma el duris malgre 
to, varsante litri de lakrimi, til ke 
esis granda lago cirkum el, 
profunda de dek centimetri 
aproxime ed okupanta duimo del 
koridoro. 


Pos kelka tempo el audis 





nelauta pazeti fore, ed el rapide 

sikigis la okuli por vidar lo venanta. To esis la Blanka 
Kuniklo retrovenanta, splendide vestizita, kun paro de 
blanka ganti kapro-yunala en l'una manuo e granda abaniko 
en l'altra: lu venis trote en granda hasto, murmurante a su 
dum la veno, “Ho! la Dukino, la Dukino! Ho! el furios pro 
ke me igis el vartar!” Alicia sentis su tante sen-espera ke el 
esis pronta demandar helpo de irgu; do, kande la Kuniklo 
proximeskis, el dicis, per nelauta, timida voco, “Me pregas 
vu, sioro—” La Kuniklo tresayis tre forte, lasis falar la 
blanka ganti krapo-yunala e l'abaniko e forkuris aden 


l’obskurajo tam rapide kam lu povis. 

Alicia rekoliis l’abaniko e la ganti, e, quoniam la 
koridoro esis varmega, el ventizis su sencese dum ke el 
paroladis: “Hola, hola! Quante drola omno esas ca-die! E 
hiere omno eventis tote kustumale. Ka forsan me 
transformesis dum la nokto? Me pensez: ka me esis la sama 
kande me levis me ca-matine? Me preske kredas memorar 
ke me sentis me kelke diferanta. Ma se me ne es la sama, 
yen la sequanta questiono, “Qua do me es?” Ha, yen la 

granda enigmato!” Ed el komencis konsiderar omna pueri 
quin el konocas e qui evas same kam el, por vidar kad el 
eventuale transformesis ad un de li. 

“Me certe ne es Ada,” el dicis, “nam elua hararo havas 
tante longa lokli, e la mea tote ne havas lokli; me certe ne 
povas esar Mabel, nam me savas omna-sorta kozi, ed el, ho! 
el savas tante poka! Pluse, el es el, e me es me, e— ho ve, 
qual enigmato to es! Me probez ka me savas omna kozi 
quin me savis. Me pensez: quarople kin es dek e du, e 
quarople sis es dek e tri, e quarople sep es— ho ve! Me 
nultempe atingos duadek tale! Tamen, la Multiplikala 
Tabelo ne importas: me probez Geografio. London es la 
chefurbo di Paris, e Paris es la chefurbo di Roma, e Roma— 
no, to es certe erora! Me certe transformesis a Mabel! Me 
probez dicar “Yen ni venas, mikra—”,” ed el krucumis la 


manui sur la gremio quaze recitante lecioni, e komencis 

recitar ol, ma lua voco sonis rauka e stranja, e la vorti ne 


esis la sama kam ordinare:— 


“Yen lu jacas, mikra krokodilo, 
Kun la kaudo bel e praktikal, 
Dum varsar la pur aqui di Nilo 


Sur l'orea squami bestial! 


Kun mieno gay la hipokrito 
Sua ungli montras kom habilo, 
Ed al fishi lu facas invito 


Per la dolce subridant maxilo!” 


“Me certesas ke ta vorti ne es korekta,” dicis 
kompatinda Alicia, e lua okuli itere pleneskis de lakrimi, 
dum ke el duris, “Konkluze, me certe es Mabel, e me 
mustos habitar ta mikra domacho e ludar per preske nula 
ludili e ho! sempre lernar tanta lecioni! No, me ja decidis 
lo; se me es Mabel, me restos hike! Ne utilesos a li insinuar 
la kapo e dicar “Retrovenez adsupre, kara!” Me nur regardos 
adsupre e dicos “Qua do me es? Unesme dicez lo a me, e 
lore, se plezos a me esar ta persono, me acensos: se ne, me 
restos hike til ke me divenos altru” —ma, ho ve!” klamis 
Alicia, kun subita erupto di lakrimi, “Me ya deziras ke li 


insinuez la kapo! Me tante tedesas pro esar sola hike!” 

Dicante lo, el regardis sua manui e surprizesis pro vidar 
ke el metabis un del blanka ganteti kapro-yunala dil 
Kuniklo dum ke el parolis. “Quale me agis lo?” el pensis. 
“Me certe deskreskas itere”. El staceskis ed iris al tablo por 
mezurar su per ol, e remarkis ke, segun quante el povas 
evaluar, el es nun alta de sisadek centimetri cirkume e duras 
kontraktesar rapide: el balde trovis ke la kauzo es l’abaniko 
quan el tenas, ed el quik lasis ol falar, justa-tempe evitante 
kompleta kontrakteso. 

“Me apene eskapis!” dicis Alicia, multe pavorante pro 
la subita transformo, ma tre kontenta pro existar ankore; “e 

nun, aden la gardeno!” Ed el retrokuris tote rapide al mikra 
pordo: ma, ho ve! la mikra pordo esis klozita itere, e la 
mikra ora klefo jacis sur la tablo quale antee, “e nun omno 
es mem plu mala,” pensis la kompatinda puero, “nam 
nultempe antee me esis tam mikra kam nun, nultempe! E 
me deklaras ke to es regretinda, tote certe!” 

Dum ke el dicis tala vorti, lua pedo glitis, ed en un 
instanto, plash! sal-aquo kovris el til la mentono. El unesme 
pensis ke el ulmaniere falis aden la maro, “ed en ta kazo me 
povos retroirar per fervoyo,” el dicis a su. (Alicia esabis en 
la litoro un-foye dum sua vivo e venabis al generala 


konkluzo ke, irgube on iras en Angla litoro, on trovas grupo 


de balno-chari en la maro, kelka pueri exkavanta en la sablo 

per ligna spadi, pose rango de lojeyi, e fervoyal staciono 
dop li.) Tamen el balde komprenis ke el es en la lago ek 


lakrimi quin el plorabis kande el esis alta de tri metri. 





“Ho, se me ne plorabus tante multe!” dicis Alicia, dum 
ke el cirkumnatis esforcante trovar ekireyo. “Nun me 
subisos puniso pro to, me supozas, per droneso en mea 
propra lakrimi! To esos drola, tote certe! Tamen omno es 
drola ca-die.” 

Ta-instante el audis ulo barbotar ne multe fore en la 
lago, ed el nate proximeskis por trovar ol: unesme el pensis 
ke to certe es rosmaro o hipopotamo, ma pose el memoris 
quante mikra el es nun, ed el balde vidis ke to es nur muso 


qua englitabis quale el. 

“Kad ulmaniere utilesus,” pensis Alicia, “parolar ad ica 
muso? Omno es tante extraordinar hike, ke probable la 
muso povas ya parolar: omna-kaze, probar tote ne nocos”. 
El do dicis: “Ho Muso, ka vu savas quale ekirar ca lago? 

Me tre fatigesas pro natar hike, Ho Muso!” (Alicia supozis 
ke tale on devas parolar a muso: nultempe antee el agabis 
lo, ma el memoris vidir en la Latina gramatiko di sua 
fratulo, “Muso —di muso— a muso —muson— Ho 
muso!”. La Muso regardis el pasable kurioze, e semblis ad 
el ke lu palpebragis per un de sua okuleti, ma lu dicis nulo. 

“Forsan lu ne komprenas Ido,” pensis Alicia; “Probable 
lu es Franca muso, veninta kun William la Konquestero.” 
(Nam, malgre omna sua savo pri historio, Alicia ne bone 
konceptis quanta tempo ante lore ulo eventis.). El do 
rikomencis: “Où est ma chatte?”, qua esis l'unesma frazo en 
lua Franca lerno-libro. La Muso subite saltis ek l'aquo, e lua 
tota korpo semble fremisis pro pavoro. “Ho, pardonez me!” 
quik klamis Alicia, timante vundir la sentimenti dil 
kompatinda animalo. “Me tote obliviis ke vu ne prizas kati.” 

“Ne prizas kati!” klamis la Muso per akuta, pasionoza 
voco. “Ka tu prizus kati, se tu esus me?” 

“Nu, forsan ne,” respondis Alicia per tono kalmigiva: 
“ne iracez. Tamen me joyus se me povus montrar a vu nia 


kato Dinah: me kredas ke vu komencus afecionar kati se vu 

vidus el. El es miniono tante tranquila,” Alicia duris, 
mi-parolante a su, dum ke el natis lente en la lago, “ed el 
sidas ronronante tante bele apud la herdo, lekante la pedi e 
lavante la vizajo— e lua pelo es tante karezinda —ed el 

tante habile chasas musi— ho, pardonez me!” klamis Alicia 
itere, nam ca-foye la Muso herisis la pili dil tota korpo, ed 
el sentis ke el certe ofensis lu. “Ni ne plus parolos pri el, se 
vu tale preferas.” 

“Ni, fakte!” klamis la Muso, qua fremisis til la extremajo 
dil kaudo. “Quale se me volus parolar pri tala temo! Nia 
familio sempre odiis kati: repugnanta, desprizinda, grosiera 
bestii! Nultempe dicez a me ta nomo itere!” 

“Me ya ne dicos!” konfirmis Alicia, qua volis tre rapide 
chanjar la temo dil konverso. “Ka vu —ka vu havas 
afeciono— a —a hundi?” La Muso ne respondis, do Alicia 
duris parolar fervoroze: “Proxim nia domo es hundo tante 
miniona, me volunte montrus lu a vu! Mikra hel-okula 
teriero, savez lo, kun ho! tante longa lokloza pili bruna! E 
lu queras kozi kande on jetas li, e lu sideskas e demandas 
sua dineo, ed omna tala kozi —me ne memoras mem 
duimo— e lu apartenas a farmisto, savez lo, ed il dicas ke 
lu es tante utila, ke lu valoras cent pundi! Il dicas ke lu 
ocidas omna rati e— ho ve!” klamis Alicia per tono 


lamentoza, “Me kredas ke me ofensis vu itere!” Nam la 

Muso esis fornatanta de el tam forte kam lu povis, videble 


barbotante en la lago dum ke lu iris. 

Do el vokis lu milde, “Muso kara! Retronatez, e ni 
parolos nek pri kati nek pri hundi, se vu ne prizas li!”. 
Kande la Muso audis lo, lu turnis su e lente retronatis ad el: 
lua vizajo esis tote pala (pro pasiono, Alicia pensis), e lu 
dicis per nelauta fremisanta voco, “Ni irez al rivo, e lore me 
naracos a tu mea historio, e tu komprenos pro quo me odias 
kati e hundi.” 

Esis oportuna tempo por foriro, nam la lago komencis 
divenar tro plena de enfalinta uceli ed animali: ibe esis 
Anado e Dronto, Lorio ed Aglo-yuno, e plur altra stranja 


bestii. Alicia guidis, e la tota grupo natis al rivo. 

CHAPITRO III 


KOMITATAL KONKURSO E NARACO LONGA 


Aspektis vere groteska la grupo asemblita an la rivo: 
Puceli kun la plumi tote senordina, l'animali kun la pili 
forte adherinta al pelo, ed omni gutifanta pro humideso, 
mal-humora e senkomforta. 

Unesme oportis savar, kompreneble, quale li sikeskos: 
li deliberis pri to, e pos kelka minuti semblis tre natural ad 
Alicia ke el ja konversas familiare kun li, quale se el 
konocabus li dum sua tota vivo. Fakte, el tre longe disputis 
kun la Lorio, qua tandem komencis budar e dicis nur, “Me 
es plu evoza kam tu, do me plu multe savas.” Ed Alicia ne 
volis aceptar lo sen savar quante lu evas; e, quoniam la 
Lorio persisteme refuzis informar pri sua evo, nulo plusa 
esis dicebla. 

Tandem la Muso, qua semblis persono autoritatoza inter 
li, klamis, “Sideskez, vi omna, ed askoltez me! Me balde igos 


1? 


vi sat sika!” Omni quik sideskis, en granda cirklo, kun la 
Muso en la centro. Alicia fixe regardis lu, nam el esis certa 


ke el balde kaptesos da katareto, se el ne rapide sikeskos. 

“Ahem!” dicis la Muso kun aplombo; “ka vi es pronta? 
Yen la maxim sika kozo quan me konocas. Omni tacez, me 
pregas! “William la Konquestero, di qua la skopo favoresis 
dal papo, balde sucesis submisar la Angli, qui indijis 
guideri e recente kustumeskabis uzurpado e konquesti. 
Edwin e Morcar, la komtuli de Mercia e Northumbria— ” 

“Uf!” dicis la Lorio, tremante. 

“Pardonez!” dicis la Muso, frunsante la brovi, ma tre 
polite. “Ka vu parolis?” 

“Ne me!” dicis la Lorio, rapide. 

“Me kredis ke yes,” dicis la Muso. “Me durez. “Edwin 
e Morcar, la komtuli de Mercia e Northumbria, deklaris su 
por il; e mem Stigand, la patriota arkiepiskopo di 
Canterbury, judikis kom konsilinda—” ” 

“Judikis quo?” l” Anado questionis. 

“Judikis kom,” la Muso respondis kelke mal-humore: 


“certe vu savas quon “kom” signifikas.” 

“Me tre bone savas quon “kom” signifikas, kande me 
judikas ulo kom manjinda,” respondis l Anado: “ordinare 
rano o vermo. Mea questiono es: quon la arkiepiskopo 
judikis?” 

La Muso ne remarkis ca questiono, ma rapide duris, 
“ “—3udikis kom konsilinda akompanar Edgar Atheling 
por renkontrar William ed ofrar a lu la krono. La konduto 
di William unesme esis moderata. Ma la insolenteso di lua 
Normandi—” Quale tu standas nun, kara?” lu duris, 
turnante su ad Alicia, dum ke lu parolis. 

“Ankore tote humida,” respondis Alicia per tono 
melankolioza: “semblas ke ol tote ne sikigas me.” 

“Ta-kaze,” dicis la Dronto solene, staceskante, “me 
propozas ke la kunveno ajornesez, por la quika adopto di 
plu energioza remediili—” 

“Parolez klare!” dicis I Aglo-yuno. “Me ne komprenas 
la signifiko di duimo de ta longa vorti, e, pluse, me ne 
kredas ke vu ipsa komprenas li!” E I'Aglo-yuno inklinis 
sua kapo por celar subrido: kelka altra uceli ridachis 
audeble. 

“Me intencis dicar,” explikis la Dronto per tono di 
ofenseso, “ke la maxim bona kozo por sikigar ni esus 


Komitatal Konkurso. 

“Quo es Komitatal Konkurso?” Alicia questionis; el ne 
vere volis savar lo, ma la Dronto pauzabis quaze kredante 
ke ulu devas parolar, e nulu altra, segun semblo, inklinesis 
a dicar ulo. 

“Nu,” respondis la Dronto, “la maxim bona maniero 
explikar ol es facar ol.” (E, quoniam vi ipsa forsan volos 
probar ol, dum vintrala jorno, me naracos a vi quale la 
Dronto aranjis ol.) 

Unesme lu trasis, kom lico, ulsorta cirklo, (“la preciza 
formo ne importas,” lu dicis,) e lore singla grupano recevis 
plaso alonge la lico, hike ed ibe. Audesis nula “Un, du, tri, 
kurez!”, ma li komencis kurar kande li volis, e cesis kande 
li volis, tale ke esis difikulta savar kande la konkurso finis. 
Tamen, pos ke li kuris dum mi-horo cirkume e pasable 
risikeskis, la Dronto subite klamis “La konkurso finis!”, e 
li omna asemblis su cirkum lu, anhelante e questionante, 
“Ma qua vinkis?” 

Ca questionon la Dronto ne povis respondizar sen multa 
pensado, e lu restis longe kun fingro presita an lua fronto 
(la kustumala posturo di Shakespeare en la imaji pri ilu), 
dum ke la ceteri vartis silencoze. Tandem la Dronto dicis, 
“Omnu vinkis, ed omni certe recevos premii.” 

“Ma qua disdonos la premii?” granda koro de voci 


questionis. 

“Nu, el, kompreneble,” respondis la Dronto, fingre 
indikante Alicia; e la tota grupo quik cirkondis el, klamante 
konfuze, “Premii! Premii!” 

Alicia tote ne savis quon agar, e senespere el insinuis 
manuo aden sua posho ed ektiris buxeto de drajei, 
(fortunoze la sal-aquo ne enirabis ol), e disdonis li quale 
premii. El havis precize un peco por singlu. 

“Ma savez ke el ipsa mustas recevar premio,” dicis la 
Muso. 

“Kompreneble,” la Dronto respondis tre solene. “Quon 
plusa tu havas en tua posho?” lu duris, turninte su ad Alicia. 

“Nur fingro-chapo,” dicis Alicia triste. 

“Transdonez ol,” dicis la Dronto. 

Li omna asemblis su cirkum el plusa-foye, dum ke la 
Dronto solene prizentis la fingro-chapo, dicante, “Ni 
demandas vua acepto di ca eleganta fingro-chapo,” e, kande 
lu finis ca kurta diskurso, omni aklamis. 

Alicia judikis la tota afero kom tre absurda, ma omni 
aspektis tante serioza ke el ne audacis ridar; e, ne povante 
imaginar quon dicar, el nur reverencis e prenis la fingro- 
chapo, aspektante maxim solena posible. 

La sequanta tasko esis manjar la drajei: to produktis 
kelka bruiso e konfuzeso, nam la granda uceli plendis ke li 


ne povas sentar lia gusto, e le mikra sufoketis e mustis 

recevar frapeti sur la dorso. Tamen to finis pos kelka tempo, 


e li risideskis en cirklo e pregis la Muso naracar a li pluse. 





Nu, vu promisis naracar a me vua historio,” Alicia 
memorigis, “e dicar pro quo vu odias— K e H,” el adjuntis 
susure, kelke timante ke lu itere sentos su ofensata. 

“Yen kompleta naraco kun apendico, tante longa e 
trista!” la Muso respondis, turnante su ad Alicia e 
sospirante. 

“Ol es apendico longa, certe” dicis Alicia, regardante kun 
astoneso la kaudo dil Muso; “ma pro quo vu nomizas ol 
trista?” Ed el duris reflektar pri ol dum ke la Muso parolis, 


tale ke el konceptis la naraco cirkume ca-maniere:— 

“Furio dicis 
a muso, Quan 
lu vidis 
an taluso, 
‘Irez nia 
tribunalo: 
Me akuzos 
vu, raskalo — 
Venez, 
yen grava 
inicio; 
Oportas 
facar 
judicio: 
Nam advere 
ca-matine 
Men okupas 
nula tasko.” 
Dicis 
la muso 
al hunde-, 
to, “Tala 
judicio, 
kar Poeto, 
Sen jurio, 
sen judi- 
ciisto, 
esus vana 
en la 
korto.” 
“Me ya 
esos”, 
dicis 
Furio, 
“Judi- 
ciisto 
e mem 
jurio: 
Me fini- 
nisos 
la 
pro- 
ceso, 
e kon- 
dam- 
nos 
vu 


ad 
morto.” 

“Tu ne atencas!” dicis la Muso ad Alicia severe. “Pri 
quo tu pensas?” 

“Pardonez me,” Alicia respondis tre humile; “vu atingis 
la kinesma kurvo, me kredas?” 

“No! Do—” klamis la Muso, akre e tre iracoze. 

“Nodo!” dicis Alicia, sempre pronta esar utila, e 
cirkumregardante anxioze. “Ho, lasez me helpar desligar 
ol!” 

“Me agos nulo tala,” respondis la Muso, levante su e 
formarchante. “Tu insultas me per dicar tala sensencajo!” 

“Me ne intencis insultar!” pledis kompatinda Alicia. 
“Ma savez ke vu es tre facile ofensebla!” 

La Muso nur grunis responde. 

“Retrovenez e finez vua naraco, me pregas!” Alicia 
vokis lu; ed omna ceteri dicis kore, “Yes, ni pregas!” ma la 
Muso nur sukusis la kapo nepaciente e marchis kelke plu 
rapide. 

“Es ya regretinda ke lu refuzis restar!” sospiris la Lorio, 
quik pos ke lu tote desaparabis; ed olda Krabo uzis la 
okaziono por dicar a sua filiino, “Ha, kara! To instruktez tu 
nultempe iraceskar!” “Shut, Mama!” respondis la yuna 
Krabo, kelke rude. “Vu exhaustus la pacienteso mem di 


ostro!” 

“Me certe joyus se Dinah esus hike!” dicis Alicia laute, 
parolante a nulu partikulare. “El balde retroportus lu!” 

“E qua es Dinah, se me darfas questionar pri to?” dicis 
la Lorio. 

Alicia respondis tre volunte, nam el esis sempre pronta 
parolar pri sua dorlot-animalo. “Dinah es nia kato. Ed el es 
tante habila pri kaptar musi, ke vu ne povas imaginar lo! E 
ho, se vu nur vidus el chasar la uceli! Nu, el manjas uceleto 
quik kande el vidas lu!” 

Ca parolo produktis remarkinda sensaciono en la grupo. 
Kelka uceli quik formarchis: olda Pigo komencis envelopar 
su tre sorgoze, komentante, “Me vere mustas retroirar 
adheme; la noktal aero domajas mea guturo!” E Kanario 
vokis per fremisanta voco sua filii, “Venez, kari! Ja es 


1? 


tempo ke vi omna esez en la lito!” Diversa-pretexte li omna 
foriris, ed Alicia balde restis sola. 

“Me devabus ne mencionar Dinah!” el dicis a su per 
tono melankolioza. “Semblas ke nulu amas el hike, 
quankam el certe es la maxim bona kato en la mondo! Ho, 
mea kara Dinah! Kad ultempe me rividos tu?” E lore 
kompatinda Alicia rikomencis plorar, nam el sentis su tre 
solitara e trista. Pos poka tempo, tamen, el itere audis mikra 


sono di fora pazi, ed el avide regardis adsupre, mi-esperante 


ke la Muso repentis e retrovenas por finar sua naraco. 

CHAPITRO IV 


LA KUNIKLO SENDAS BILIETO 


To esis la Blanka Kuniklo qua lente retrotrotis, 
regardante anxioze dum ke lu iris, quaze perdinte ulo; ed el 
audis lu murmurar a su, “La Dukino! La Dukino! Ho mea 
kara pedi! Ho mea pelo e labio-pili! El imperos mea 
mortigo, tam certe kam fureti es fureti! Ube do me lasis li 
falar, ube?” Alicia divinis en un instanto ke lu serchas 
Pabaniko e la paro de blanka ganti kapro-yunala, ed el tre 
komplezeme komencis serchar li, ma li en nula loko esis 
videbla— segun semblo, omno chanjabis pos lua nato en la 
lago, e la granda koridoro, kun la vitra tablo e la mikra 
pordo, tote desaparabis. 

Tre balde la Kuniklo remarkis Alicia, dum ke el 
serchadis, e vokis el per tono iracoza, “Nu, Mary Ann, quon 
tu agas hike? Kurez adheme ca-instante e querez a me paro 
de ganti ed abaniko! Rapide, nun!” Ed Alicia tante pavoris 
ke el quik forkuris en la direciono quan lu indikis, sen 
esforcar explikar la eroro quan lu facabis. 

“Il konfundis me a sua dom-servistino,” el dicis a su 


dum ke el kuris. “Quante il surprizesos kande il deskovros 

qua me es! Ma prefere me portez ad il lua abaniko e ganti— 
nu, se me povos trovar li.” Dicante lo, el atingis bel-aspekta 
dometo, sur la pordo di qua esis brilanta latuna plako kun 
la nomo “B. KUNIKLO” grabita. El eniris sen frapir e rapide 
acensis l’eskalero, forte timante ke el renkontros la reala 
Mary Ann, e ke on ekpulsos el ek la domo ante ke el trovos 
Pabaniko e la ganti. 

“Es tre drola,” dicis Alicia a su, “facar komisi por 
kuniklo! Me supozas ke Dinah donos a me komisi balde!” 
Ed el komencis imaginar quala kozi eventos: “ “Damzelo 
Alicia! Venez adhike quik e preparez tu por tua promeno!” 
“Me venos pos minuto, gardistino! Ma me mustas gardar ca 
muso-truo til ke Dinah retrovenos, e garantiar ke la muso 
ne eskapos.” Ma me kredas,” dicis Alicia pluse, “ke li ne 
permisos ke Dinah restez en la domo se el komencos tale 
imperar a la personi!” 

Lore el enirabis neta chambreto kun tablo an la fenestro, 
e sur ol (quale el esperis) esis abaniko e du o tri pari de 
blanka ganteti kapro-yunala: el prenis l’abaniko e paro de 
ganti, ed esis quik livonta la chambro, kande el videskis 
boteleto stacanta apud la spegulo. Nula etiketo existis ca- 
foye kun la vorti “DRINKEZ ME”, ma tamen el desstopis ol e 
pozis ol an sua labii. “Me savas ke ulo interesanta infalible 


eventas,” el dicis a su, “omna-foye kande me manjas o 

drinkas irgo; do me vidos quon ca botelo agos. Me esperas 
ke ol kreskigos me itere, nam vere me sentas granda tedeso 
pro esar tala mikreto!” 

To ya eventis, e multe plu frue kam el expektis: ante ke 
el drinkis duimo del botelo, lua kapo komencis presar la 
plafono, ed el mustis inklinar su por ke lua kolo ne ruptesez. 
El rapide depozis la botelo, dicante a su, “To plene 
suficas— me esperas ne kreskor plu multe— Me ya ne 
povas ekirar tra la pordo— Me devabus ne drinkar tante 
multe!” 

Ve! Esis tro tarda! El duris kreskar e kreskar, e tre balde 
el mustis genupozar sur la pavimento: pos plusa minuto la 
spaco ne suficis mem por to, ed el probis la efiko di jacar 
kun un kudo an la pordo, e l’altra brakio flexita cirkum la 
kapo. Tamen el duris kreskar, e, kom lasta rekurso, el pozis 
brakio tra la fenestro, e pedo en la kamen-tubo, e dicis a su, 
“Nun me povas agar nulo plusa, irge quo eventos. Quon me 
divenos?” 

Fortunoze por Alicia, la magiala boteleto lore plene 
efikabis, ed el ne plus kreskis: tamen el esis tre 
senkomforta, e, quoniam, segun semblo, el nultempe havos 
okaziono itere ekirar la chambro, el kompreneble sentis su 


desfelica. 

“Esis multe plu agreabla heme,” pensis kompatinda 
Alicia, “kande on ne sempre esis kreskanta e deskreskanta, 
nek recevanta imperi da musi e kunikli. Me preske preferus 
ne enirir ta kuniklo-truo— tamen— tamen— es ya kelke 
stranja, tala vivo! Me vere ne komprenas quon me divenis! 
Kande me kustumis lektar feala rakonti, me supozis ke tala 
kozi nultempe eventas, e nun yen me, meze di tala rakonto! 
Oportus skriptar libro pri me, yes oportus! E kande me 
parkreskos, me skriptos ol— ma me ja parkreskis,” el dicis 
pluse per tono lamentoza, “adminime ne es spaco por plua 
kreskado hike.” 

“Ma,” pensis Alicia, “ka me nultempe divenos plu 
evoza kam nun? To komfortigos, ulmaniere— nultempe 
divenar oldino— ma— sempre mustar lernar lecioni! Ho, 


1? 


me ne prizus lo 

“Ho, stulta Alicia!” el respondis a su. “Quale tu povus 
lernar lecioni hike? Nu, es apene spaco por tu, e tote nula 
spaco por lerno-libri!” 

E tale el duris, unesme pleante la rolo di una persono e 
pose di altra, e facante granda konverso ensemble; ma pos 
plura minuti el audis voco de-extera, ed atence askoltis. 

“Mary Ann! Mary Ann!” dicis la voco, “Querez a me 
mea ganti ca-instante!” Lore audesis nelauta pazado en 
Peskalero. Alicia savis ke to es la Kuniklo, qua venas 
serchar el, ed el fremisis tante ke la domo shancelis. El ya 
obliviabis ke nun el es cirkume milople plu granda kam la 
Kuniklo, e tote ne bezonas pavorar pri lu. 

Balde la Kuniklo venis al pordo ed esforcis apertar ol; 
ma, quoniam la pordo esis apertenda adinterne, e la kudo di 
Alicia forte presis ol, ta esforco faliis. Alicia audis lu dicar 
a su, “Do me cirkumiros ed eniros tra la fenestro.” 

“Ton tu ne agos!” pensis Alicia, e, vartinte til ke el audis 
la Kuniklo precize sub la fenestro, el subite extensis la 
fingri e facis kapto-gesto en la aero. El sizis nulo, ma el 
audis krieto e falo, e bruiso di ruptata vitro, e konkluzis ke 
forsan lu falis aden kukombro-teplico od ulo simila. 

Pose el audis iracoza voco —dil Kuniklo— “Lazaro! 
Lazaro! Ube tu es?” E pose voco quan el nultempe antee 


audabis, “Certe, yen me! Me ekterigas pomi, mea sinioro!” 

“Ekterigas pomi, nu!” respondis la Kuniklo iracoze. 
“Adhike! Venez helpar me solvar ico!” (Plusa soni di 


ruptata vitro.) 





E 


A 





“Nu, dicez a me, Lazaro, quo es to en la fenestro?” 

“Certe, to es brako, mea sinioro!” 

“Brakio, stulto! Qua vidis brakio tante granda? Nu, ol 
plenigas la tota fenestro!” 

“Certe ya, mea sinioro: tamen brako malgre omno.” 


“Nu, omna-kaze, ol ne darfas esar ibe: forprenez ol!” 


51 


Longa silenco sequis, ed Alicia audis nur susuri 
tempope; quala “Certe, me ne prizas lo, mea sinioro, tote 
ne, tote ne!” “Agez quon me imperis a tu, poltrono!” e 
tandem el itere extensis la fingri e facis kapto-gesto en la 
aero. Ca-foye audesis du krieti, e plusa soni di ruptata vitro. 


1? 


“Quanta kukombro-teplici es!” pensis Alicia. “Quon li agos 
pose? Pri ektirar me tra la fenestro, nu, me volegas ke li ya 
povez! Certe me ne volas restar hike plu longe!” 

El vartis dum kelka tempo sen audar ulo plusa: tandem 
audesis rotolo di mikra brueto-roti, e la sono di multa voci 
samtempe parolanta: el dechifris la vorti: “Ube es l’altra 
skalo? —Nu, me mustis adportar nur una; Bili havas 
Paltra— Bili! Querez ol, kerlo! —Yen, apogez li an ca 
angulo— No, unesme kunligez li —li ne ja atingas duimo 
del alteso— Ho! nu, li suficos; ne tro postulez —Yen, Bili! 
Sizez ca kordo— Ka la tekto rezistos? —Atencez! Nefixita 
ardezo!— Ho, ol falas! Eskartez la kapi!” (lauta bruiso) — 
“Nu, qua agis lo?— Bili, me kredas —Qua decensos tra la 
kamen-tubo?— No, ne me! Tu ipsa! —Me ne agos lo!— 
Bili decensos —Yen, Bili! La mastro dicas ke tu mustas 
decensar tra la kamen-tubo!” 


“Ho! Do Bili mustas decensar tra la kameno, ka?” dicis 


Alicia a su. “Semblas ke li donas omna taski a Bili! Me 

certe ne dezirus esar en lua situaciono: ca kameno es ya 
streta; ma me kredas ke me povos donar kelka pedo-bati!” 
El insinuis pedo aden la kamen-tubo, tam multe kam el 
povis, e vartis til ke el audis 
animaleto (el ne povis divinar 
qua-sorta ol es) gratar e klimar 
en la kamen-tubo ne multe super 
el: lore, dicante a su, “Yen Bili,” 
el donis forta pedo-bato e vartis 
por vidar quo eventos pose. 
Unesme el audis generala 
koro dicanta “Adibe iras Bili!” e 
pose nur la voco dil Kuniklo — 
“Sizez lu, vi apud la hego!” lore 
silenco, e pose itera pelmelo di 
voci— “Sustenez lua kapo — 
Nun brandio— Ne sufokez lu — 
Quale esis, oldo? Quo eventis a 
tu? Naracez omno a ni!” 
Tandem sonis febla stridanta 


voceto, (“Yen Bili,” pensis 





Alicia), “Nu, me apene savas— 


Ne plue, danko; me standas plu 





bone nun— ma me povas 

naracar nulo, nam me es tro ecitita— me nur savas ke ulo 
venas a me quale salto-pupeo, ed adsupre me iras quale 
fuzeo!” 

“Tale tu iris, oldo!” dicis Paltri. 

“Ni brulez la domo!” dicis la voco dil Kuniklo, ed Alicia 
klamis maxim laute posible, “Se vi agos lo, me sendos 
Dinah kontre vi!” 

Mortala silenco sequis quik, ed Alicia pensis a su, 
“Quon li agos nun? Se li esus saja, li forprenus la tekto.” 
Pos un o du minuti li rikomencis movar, ed Alicia audis la 
Kuniklo dicar, “Un bruetedo suficos, komence.” 

“Bruetedo de quo?” pensis Alicia; ma el ne bezonis 
longe dubitar, nam en la sequanta instanto pluvo de stoneti 
enflugis bruisoze tra la fenestro, e kelki atingis lua vizajo. 
“Me cesigos to,” el dicis a su e klamis, “Ne iterez lo!”, quo 
produktis nova silenco mortal. 

Alicia remarkis, kelke surprizate, ke omna stoneti, 
falante adsur la pavimento, transformesas a kuketi, e 
brilanta ideo eniris lua kapo. “Se me manjos kuketo,” el 
pensis, “ol ne falios chanjar ulmaniere mea staturo; e, 
quoniam forsan ol ne povos plugrandigar me, ol certe 
plumikrigos me, me supozas.” 

Do el glutis kuketo e joyoze konstatis ke el komencas 


quik deskreskar. Quik kande el esis sat mikra por trairar la 

pordo, el kuris ek la domo e trovis tota ensemblo de 
animaleti ed uceli vartanta extere. La kompatinda lacerteto, 
Bili, esis en la mezo, sustenata da du kobayi, qui igis lu 
drinkar ulo ek botelo. Li omna precipitis su vers Alicia quik 
kande el aparis; ma el forkuris maxim forte posible, e balde 
sentis su sekura en densa foresto. 

“Unesme” dicis Alicia a su, dum ke el vagadis en la 
foresto, “me mustas rekuperar mea normala staturo; e 
duesme me trovez maniero enirar ta belega gardeno. Me 
kredas ke to esos la maxim bona projeto.” 

Ol semblis ecelanta projeto, sendubite, e tre bele e 
simple aranjita; l'unika problemo esis ke el tote ne savis 
quale exekutar ol; e dum ke el regardis anxioze inter 
l’arbori, akuta aboyeto precize super lua kapo igis el levar 
la okuli tre rapide. 

Enorma hundo-yuno regardis el per granda ronda okuli 
e timide extensis pedo, esforcante tushar el. “Kompatinda 
miniono!” dicis Alicia per tono dorlotoza, ed el ardue 
esforcis siflar a lu; ma el extreme pavoris dume, timante ke 
forsan lu hungras, e ke en ta kazo lu tre probable parmanjos 
el malgre elua tota dorlotado. 

Apene savante quon el agas, el prenis bastoneto e tenis 
ol avan la hundo-yuno, qua quik saltis per omna pedi 


samtempe, emisante aboyeto joyoza, e precipitis su vers la 

bastoneto e simulis lacerar ol; lore Alicia celis su dop 
granda kardono, por ke l’animalo ne fulez el; e quik kande 
el aparis altra-latere, la hundo-yuno itere precipitis su Vers 
la bastoneto, e kulbutis pro sua fervoro sizar ol: lore Alicia, 
kredante ke to es simil a ludar kun tir-kavalo, e timante 
omna-instante esor fulata da lua pedi, itere kuris cirkum la 
kardono; lore la hundo-yuno komencis serio de mikra asalti 
kontre la bastoneto, kurante kelke adavane omna-foye e 
multe addope, ed aboyante rauke dum la tota tempo, til ke 
tandem lu sideskis tre fore, anhelante, kun la lango 


pendanta ek la boko e la granda okuli mi-klozita. 








56 


Semblis ad Alicia ke to es bona okaziono por eskapar; 
do el quik departis e kuris til divenar tre fatigita ed 
anhelanta, e til ke l’aboyado dil hundo-yuno divenis matida 
pro la disto. 

“Tamen lu esis tre aminda hundo-yuneto!” dicis Alicia, 
dum ke el apogis su an ranunkulo por repozar, e ventizis su 
per folio. “Me multe prizus docir ludi a lu, se— se nur me 
esabus sat granda por to! Ve! Me preske obliviis ke me 
mustas rikreskar! Me pensez— quale agar lo? Me supozas 
ke me mustas manjar o drinkar ulo; ma la granda questiono 
es, quo?” 

La granda questiono certe esis, quo? Alicia regardis la 
cirkondanta flori e herbo-folii, ma el vidis nulo aspektanta 
manjinda o drinkinda en ta cirkonstanci. Kreskis granda 
fungo proxim el, preske tam alta kam el; e regardinte sub 
ol, ed amba-latere di ol, e dop ol, venis en lua mento ke esos 
bona regardar anke sur ol, por vidar quo es ibe. 

El extensis su, stacante sur la pedo-pinti, e regardis trans 
la bordo dil fungo, e lua okuli quik renkontris olti di granda 
blua raupo qua sidis sur la suprajo, kun la brakii krucumita, 
quiete fumante longa nargileo, e tote ne atencante el nek 


irgo altra. 

CHAPITRO V 


KONSILI DA RAUPO 


La Raupo ed Alicia regardis l'una l’altra dum kelka 
tempo, tacante: tandem la Raupo prenis la nargileo ek la 
boko e parolis ad el per lenta, somnolanta voco. 

“Qua es tu?” la Raupo questionis. 

To ne esis kurajigiva komenco por konverso. Alicia 
respondis, pasable timide, “Me— me apene savas, Sioro, 
precize nun adminime me savas qua me esis kande me 
levis me ca-matine, ma me kredas ke me transformesis plur- 
foye de lore.” 

“Quon to signifikas?” la Raupo severe questionis. 
“Explikez lo!” 

Me ne povas explikar lo, Sioro,” dicis Alicia, “nam 
komprenez ke me ne es me.” 

“Me ne komprenas,” dicis la Raupo. 

“Nu, me ne povas expresar me plu klare,” Alicia 
respondis tre polite, “nam unesme me ipsa ne povas 
komprenar lo; e havar tanta diversa staturi en un jorno es 
tre perplexigiva.” 


“Tote ne,” dicis la Raupo. 

“Nu, forsan vu ne ja experiencis lo,” dicis Alicia; “ma 
kande vu divenos krizalido —savez ke to ya eventos 
uldie— e pose papiliono, me kredas ke anke vu sentos lo 
kom kelke stranja, ka ne?” 

“Tote ne,” dicis la Raupo. 

“Nu, forsan vu sentas altre kam me,” dicis Alicia; “me 
savas nur ke me sentus lo kom tre stranja.” 

“Tu!” dicis la Raupo desprizeme. “Qua es tu?” 

To retrovenigis li al komenco dil konverso. Alicia kelke 
iracis pro la tre kurta komenti dal Raupo, ed el extensis su 
e dicis, tre serioze, “Me opinionas ke vu devas dicar a me 


qua vu es, unesme.” 

“Pro quo?” la Raupo questionis. 

Yen plusa perplexigiva questiono; e, quoniam Alicia ne 
povis imaginar bona motivo, e la Raupo semblis esar tre 
mal-humora, el livis lu. 

“Retrovenez!” la Raupo vokis el. “Me volas dicar ulo 
importanta!” 

To sonis promisoza, certe. Alicia turnis su e retrovenis. 

“Ne iracez,” dicis la Raupo. 

“Kad omno?” Alicia questionis, englutante sua iraco 
maxim multe posible. 

“No,” dicis la Raupo. 

Alicia decidis ke forsan es dezirinda vartar, nam nulo 
altra es facenda, e forsan lu tandem dicos ad el ulo 
askoltinda. Dum plura minuti lu fumadis sen parolar, ma 
tandem lu deskrucumis la brakii, riprenis la nargileo ek la 
boko e dicis, “Do tu opinionas ke tu transformesis, ka ne?” 

“Me kredas ke yes, Sioro,” dicis Alicia. “Me ne 
memoras la kozi quale antee — e me ne mantenas la sama 
staturo dum mem dek minuti!” 

“Ne memoras qua kozi?” la Raupo questionis. 

“Nu, me esforcis recitar “Yen ni venas, mikra—”, ma ol 
divenis tote diferanta!” Alicia respondis tre melankolioze. 

“Recitez “Vu es olda, Patro Schleyer,””” dicis la Raupo. 


Alicia juntis la manui e komencis: — 

“Vu es olda, Patro Schleyer,” dicis la yuno, 
“E vua hari blankeskis tre multe, 
Ma vu stacas surkape sub luno e suno— 


Ka vu ne agas, kom oldo, tro stulte?” 











=== 

“Kom yuno,” Patro Schleyer dicis al filiulo, 
“Me timis cerebrala detrimento, 
Ma, nun me savas, la kranio kontenas nulo, 


Sencese do me stacas, kar parento.” 

“Vu es olda,” la yuno itere refutis, 
“E vu divenis extreme grasoza; 
Vu tamen tra la pordo addope kulbutis— 


Explikez lo: me esas kurioza.” 


VAJ 


OTO 














“Kom yuno, per ica unguento nule febla,” 
Dicis la sajo, kun tremant griz hari, 
“Me mantenis omna quar membri tre flexebla 


Un shilling po buxo: komprez du pari!” 

“Oldo,” dicis ilta, “vu havas mandibulo 
Tro febla por mastikar gelatino, 


Ma vu manjis ganso kun beko e skapulo— 


Quale do vu explikos tal kulmino?” 















































“Kom yuno,” dicis la patro a la filiulo, 
“Me tante disputis kun la spozino, 
Ke la muskul-forteso di la mandibulo 


Restos eterne til la vivo-fino.” 

“Vu es olda,” dicis ilta sen disimulo, 
“Ma jonglas, sur la nazo, per anguilo, 
Malgre supozata feblesko dil okulo— 


Quale do vu divenis tal habilo ?” 











“Me ja respondizis tri questioni entote; 


Dicis ilca; “Ne afektacez gracio! 
Ka tu duros totjorne tedar me radote ? 


Irez, o tu gustos pugno an facio!” 

“Tu ne recitis ol korekte,” dicis la Raupo. 

“Ne tote korekte, me agnoskas,” dicis Alicia timide; 
“kelka vorti ya modifikesis.” 

“Tu fushis ol de la komenco til la fino,” dicis la Raupo 
ferme, e li tacis dum plura minuti. 

La Raupo parolis kom unesma. 

“Qual staturon tu deziras por tu?” lu questionis. 

“Nu, la staturo ne multe importas,” Alicia rapide 
respondis; “ma komprenez ke on ne prizas transformesi 
tante ofta.” 

“Me ne komprenas,” dicis la Raupo. 

Alicia dicis nulo: nultempe dum elua tota vivo on tante 
kontredicabis el, ed el sentis ke el iracos tre balde. 

“Ka tu es kontenta nun?” la Raupo questionis. 

“Nu, me preferus esar kelke plu granda, Sioro, se to ne 

jenus vu,” Alicia respondis: “ok centimetri es tante 
sensignifika staturo.” 

“Ol es tamen tre bona staturo!” dicis la Raupo iracoze, 
erektante su dum parolar (lu esis longa de ok centimetri 
precize). 

“Ma me ne kustumas ol!” pledis kompatinda Alicia per 


tono patetika. Ed el pensis, “Se nur l'animali ne esus tante 


facile ofensebla!” 

“Tu kustumeskos pos kelka tempo,” dicis la Raupo; e lu 
pozis la nargileo en la boko e rikomencis fumar. 

Ca-foye Alicia vartis paciente til ke lu rezolvis itere 
parolar. Pos kelka minuti la Raupo prenis la nargileo ek la 
boko, ocitis un- o du-foye e sukusis su. Lore lu decensis del 
fungo e forreptis en la herbo, nur komentante, dum ke lu 
iris, “L”una latero altigos tu, e l’altra latero basigos tu.” 

“L’una latero di quo? L'altra latero di quo?” pensis 
Alicia. 

“Dil fungo,” dicis la Raupo, quale se el questionabus 
voce; e pos nur instanto lu ne plus esis videbla. 

Alicia penseme kontemplis la fungo dum minuto, 
esforcante dicernar olua du lateri; e, quoniam ol esis tote 
ronda, la problemo semblis ad el tre difikulta. Tamen el fine 
extensis la brakii cirkum ol segun quante el povis ed arachis 
fragmento del bordo per singla manuo. 

“E nun, qua es qua?” el dicis a su, e mordetis mikra 
fragmento del dextra parto por probar la efiko: en la 
sequanta instanto el sentis fortega frapo en la infra parto dil 
mentono: ol shokabis la pedo! 

El multe pavoreskis pri tante subita transformeso, ma el 
sentis ke oportas perdar nula tempo, nam el esis rapide 
deskreskanta: do el quik komencis manjar fragmento del 


altra peco. La mentono tante forte presis la pedo, ke apene 

esis sat multa spaco por apertar la boko; ma el tandem 


sucesis agar lo, e glutis fragmenteto del sinistra peco. 


“Yen, tandem mea kapo libereskis!” dicis Alicia per 
tono joyoza, qua divenis alarmoza pos plusa instanto, kande 
el deskovris ke lua shultri tote ne es trovebla: kande el 
regardis adinfre, el povis vidar nur enorme longa kolo, qua 
semblis elevar su quale trunko ek maro de verda folii 
jacanta multe sube. 

“Ma quo es ta verdajo?” Alicia questionis su. “Ed adube 
iris mea shultri? E ho, mea kompatinda manui, pro quo me 
ne vidas vi?” El esis movanta li dum parolar, ma, segun 
semblo, nulo rezultis de to, ecepte kelka sukusado en la fora 
verda foliaro. 

Quoniam Alicia, segun semblo, ne povis levar la manui 
til la kapo, el esforcis abasar la kapo til la manui, e kun joyo 
el konstatis ke lua kolo es facile flexebla en omna direcioni, 
quale serpento. 

El jus sucesabis kurvigar ol en gracioza zigzago ed esis 


plunjonta en la foliaro, qua ya esis nulo altra kam la supraji 

dil arbori sub qui el vagabis, kande akuta siso igis el rapide 
retrotirar su: granda kolombo, fluginte adsur lua vizajo, 
komencabis batar el per fortega alo-stroki. 

“Serpento!” klamis la Kolombo. 

“Me ne es serpento!” dicis Alicia indignante. “Lasez me 
tranquila!” 

“Serpento, me repetas!” insistis la Kolombo, ma per 
min lauta tono, e dicis pluse kun ulsorta singluto, “me 
probis omno, ma semblas ke nulo suficas por li!” 

“Me tote ne komprenas pri quo vu parolas,” dicis Alicia. 

“Me probis la radiki di arbori, e me probis rivi, e me 
probis hegi,” la Kolombo duris parolar, sen atencar el; “ma 
la serpenti! Nulo kontentigas li!” 

Alicia divenis sempre plu perplexa, ma el kredis ke ne 
es utila itere parolar ante ke la Kolombo finos. 

“Quale se ne esus sat difikulta parkovar la ovi,” dicis la 
Kolombo, “me mustas anke guatar serpenti nokte e jorne! 
Ja de tri semani me ne juas mem dormeto!” 

“Me tre regretas ke vu subisis tala jeno,” dicis Alicia, 
qua komencis komprenar lo. 

“E precize kande me okupis la maxim alta arboro en la 
foresto,” dicis pluse la Kolombo, lautigante la voco til 
klamo, “e precize kande me komencis kredar ke me tandem 

libereskis de li, yen ke li reptas de la cielo! Uf! Serpento 

“Ma me ne es serpento, me repetas!” dicis Alicia. “Me 
es— me es—” 

“Nu! Quo tu es?” la Kolombo questionis. “Me vidas ke 
tu esforcas inventar ulo!” 

“Me— me es puerineto,” dicis Alicia, kelke dubiteme, 
memorante omna transformi quin el subisabis ta-die. 

“Yen bela fablo!” dicis la Kolombo per tono di maxim 
profunda desprizo. “Me ja vidis multa puerineti dum mea 
vivo, ma nultempe mem una kun tala kolo! No, no! Tu es 
serpento; ne utilesas negar lo. Me supozas ke nun tu dicos 
a me ke tu nultempe gustis ovo!” 

“Me ya gustis ovi, certe,” dicis Alicia, qua ne savis 
mentiar; “ma komprenez ke puerineti, same kam serpenti, 
manjas ovi.” 

“Me ne kredas lo,” dicis la Kolombo; “ma se to es vera, 
do eli es ulsorta serpenti: nulon plusa me povas dicar.” 

Ica ideo esis tante nova por Alicia, ke el tacis dum kelka 
minuti, quo donis al Kolombo la okaziono dicar pluse, “Tu 
serchas ovi, me tre bone savas lo; e pro quo importus a me 
ka tu es puerineto o serpento?” 

“To multe importas a me,” dicis Alicia rapide; “ma me 
ne serchas ovi, hazarde; e se me ya serchus li, me ne volus 


le vua: a me ne plezas ovi nekoquita.” 

“Nu, forirez do!” dicis la Kolombo per budema tono, 
dum ke lu rikomfortigis su en sua nesto. Alicia squateskis 
inter l” arbori tam bone kam el povis, nam lua kolo plur-foye 
intrikesis inter la branchi, e tempope el mustis haltar e 
liberigar ol. Pos kelka tempo el memoris ke el duras tenar 
la fungo-peci en la manui, ed el rezolvis rekursar a li tre 
sorgoze, per mordetar unesme luna peco e pose l’altra, quo 
igis el kelka-foye kreskar e kelka-foye deskreskar, til ke el 
sucesis rekuperar sua ordinara alteso. 

Ja de tante longe el ne havis, mem cirkume, la justa 
staturo, ke to unesme semblis esar stranja, ma el 
kustumeskis lo pos kelka minuti e komencis parolar a su, 
quale kustumale. “Nu, yen ke mea projeto mi-exekutesis! 
Quante perplexigiva es tanta transformi! Me nultempe 
savas certe quon me divenos de un minuto ad altra! Tamen, 
me rekuperis mea justa staturo: la sequanta tasko es enirar 
ta bela gardeno— quale agar lo?” Dum dicar lo, el subite 
arivis a senarboreyo ube stacis dometo alta de kelke plu 
kam un metro. “Irge qua lojas ibe,” pensis Alicia, “tote ne 
decus aparar avan lu kun ica staturo: lu ya esvanus pro 
pavoro!” Do el rikomencis mordetar la dextra fragmento e 
ne audacis proximeskar al domo ante kontraktesir til 


duadek e tri centimetri. 

CHAPITRO VI 


PORKO E PIPRO 


Dum un o du minuti el stacis, regardante la domo e 
questionante su quon agar nun, kande subite lakeo en livreo 
kureskis ek la foresto —(el konsideris il kom lakeo pro lua 
livreo: altre, judikante nur per lua vizajo, el nomizabus il 
fisho)— e laute frapis la pordo per sua fingro-artiki. Ol 
apertesis da altra lakeo en livreo, kun ronda vizajo e granda 
okuli quale rano; ed amba lakei, Alicia remarkis lo, havis 
hararo pudrizita e lokloza qua tote kovris la kapo. Tre 
kurioza pri la signifiko di to, el kelke reptis ek la foresto por 
askoltar. 

La Fish-Lakeo komencis per prenar, ek sub la brakio, 
imensa letro, preske tam granda kam il ipsa, ed il transdonis 
ol al altru, dicante, per tono solena, “Por la Dukino. Invito 
dal Rejino por ludar kroketo.” La Ran-Lakeo repetis, per la 
sama tono solena, nur kelke chanjante la vort-ordino, “Dal 
Rejino. Invito por la Dukino por ludar kroketo.” 

Pose li amba profunde reverencis, e lia lokli 
interintrikesis. 

Alicia tante ridis pro to, ke el mustis retrokurar aden la 


foresto pro timar ke li audos el; e kande el itere ekregardis, 

la Fish-Lakeo departabis, e l'altru sidis sur la sulo proxim la 
pordo, regardante stupide la cielo. 


Alicia timide pazis til la pordo e frapis. 

“Tal frapado es tote ne-utila,” dicis la Lakeo, “pro du 
motivi. Unesme, pro ke me es ye la sama latero dil pordo 
kam tu; duesme, pro ke on tante bruisas interne, ke nulu 
audus tu.” E, fakte, de ibe venis extraordinara bruisego: 
konstanta ululado e sternutado, e tempope granda krak!, 


quale se on frakasus plado o poto. 

“Voluntez do dicar a me,” pregis Alicia, “quale me 
eniros?” 

“Forsan tua frapado havus senco,” la Lakeo duris, sen 
atencar el, “se la pordo stacus inter ni. Exemple, se tu esus 
interne, tu povus frapar, e me povus lasar tu ekirar, ka ne?” 
Il regardis la cielo senpauze dum parolar, ed Alicia judikis lo 
kom tote nepolita. “Ma forsan il ne kulpas,” el dicis a su; “lua 
okuli es ya tre proxim lua vertico. Ma omna-kaze il devus 
respondizar questioni. —Quale me eniros?” el repetis, laute. 

“Me sidos hike,” la Lakeo komentis, “til morge—” 

Ta-instante apertesis la pordo dil domo, e granda plado 
ekflugis, rekte vers la kapo di la Lakeo: ol nur frolis lua nazo 
e frakasesis an arboro dop il. 

“—o posmorge, forsan,” la Lakeo duris per la sama tono, 
precize quale se nulo eventabus. 

“Quale me eniros?” Alicia questionis itere , plu laute. 

“Ka tu ya eniros?” dicis la Lakeo. “Yen la unesma 
questiono, ka ne?” 

Sendubite: ma ad Alicia ne plezis ke on tale parolas ad 
el. “Es ya tre desagreabla,” el murmuris a su, “ke omna 
animali tale disputas. To foligus irgu!” 

La Lakeo, segun semblo, opinionis ke to es bona 
okaziono por repetar lua komento en altra maniero. “Me 


sidos hike,” il dicis, “tempope, dum multa dii.” 

“Ma quon me agez?” Alicia questionis. 

“Irge quon tu volas,” la Lakeo respondis, e komencis 
siflar. 

“Ho, ne utilesas parolar ad il,” dicis Alicia desesperante: 
“il es tote idiota!” Ed el apertis la pordo ed eniris. 

La pordo stacis an granda koqueyo, plena de fumuro de 
un extremajo til l’altra: la Dukino sidis sur tripeda tabureto 
en la mezo, dorlotante bebeo; la koquistino esis inklinita 
super la fairo, quirlante ulo en granda kaldrono qua aspektis 
plena de supo. 


“Certe es tro multa pipro en ta supo!” dicis Alicia a su, 


tam bone kam el povis, nam el komencabis sternutar. 



































Certe esis tro multa pipro en la aero. Mem la Dukino 
sternutis tempope; e la bebeo, nu, lu sternutis e vajisis 
alternante, sen pauzo mem dum instanto. Nur du individui 
en la koqueyo ne sternutis: la koquistino e granda kato, qua 
sidis sur la herdo e subridis de un orelo til l'altra. 

“Voluntez explikar a me,” dicis Alicia, kelke timide, 
nam el ne esis tote certa ka decas parolar kom unesma, “pro 
quo vua kato subridas tale?” 

“Lu es de Cheshire,” dicis la Dukino, “yen la motivo. 
Porkacho!” 

La lasta vorton el pronuncis tante subite e forte, ke 
Alicia springis; ma pos instanto el komprenis ke ol vizas ne 
el, sed la bebeo, do el kurajeskis e dicis pluse: 

“Me ne savis ke Cheshirana kati sempre subridas; fakte, 
me ne savis ke kati povas subridar.” 

“Omna kati povas,” dicis la Dukino; “e maxim multa 
agas lo.” 

“Me konocas nula kato qua subridas,” dicis Alicia tre 
polite, sentante granda plezuro pro komencar konverso. 

“Tu savas ne multo,” dicis la Dukino; “e to es fakto.” 

Ad Alicia tote ne plezis la tono di ta komento, ed el 
opinionis ke esus bona chanjar la temo dil konverso. Dum 
ke el serchis altra temo, la koquistino prenis la supo- 


kaldrono del fairo e quik komencis lansar omno atingebla 

al Dukino ed al bebeo: unesme la pinco e la pikilo dil 
kameno; sequis pluvo de kasroli, pladi e pladegi. La Dukino 
tote ne atencis li, mem kande li atingis el; e la bebeo ja esis 
vajisanta tante laute, ke esis tote neposibla konstatar ka la 
frapi vundis lu o ne. 

“Ho, voluntez atencar quon vu agas!” klamis Alicia, 
saltante adhike ed adibe, kaptite da teroro. “Ho ve, lua 
miniona nazo!”, kande neordinare granda kasrolo flugis 
reze di ol e preske arachis ol. 

“Se omnu atencus sua propra aferi,” la Dukino dicis per 
rauka gruno, “la mondo turnus multe plu rapide kam nun.” 

“Quo ne esus avantajo,” dicis Alicia, tre joyoza pro 
havar okaziono por kelke ostentar sua savo. “Imaginez nur 
quante to trublus la jorno e la nokto! Vu ya savas ke la tero 
bezonas duadek e quar hori por kompleta karakolo—” 

“Yen quale me traktos tua kara kolo,” dicis la Dukino, 
“dehakez lua kapo!” 

Alicia jetis pasable anxioza regardo al koquistino, por 
vidar kad elca komprenis l'insinuajo; ma la koquistino 
okupis su per quirlar la supo e, segun sua aspekto, ne esis 
askoltanta, do el dicis pluse: “Duadek e quar hori, me 
kredas; o ka forsan dek e du? Me—” 

“Ho, ne tedez me,” dicis la Dukino; “me nultempe 


toleris kalkuli!” E dicinte lo el rikomencis dorlotar sua 

infanto, kantante ulsorta lul-kanto a lu, e forte sukusante lu 


ye la fino di singla verso: — 


“Parolez rude al infanteto, 
E batez il kande lu sternutas: 
Il agas lo sen irga regreto, 


Nam il savas ke il miskondutas.” 
REFRENO 
(Quan kunkantis la koquistino e la bebeo): 
“Wau! Wau! Wau!” 

Dum ke la Dukino kantis la duesma strofo dil kanto, el 
duris fortege baskuligar la bebeo, e la kompatinda mikro 
vajisis tante, ke Alicia apene audis la vorti: 

“Me parol rude al infanteto, 
Me batas il kande lu sternutas; 


Nam il havas tre granda dileto 


A pipro, e tote ne konsputas!” 


TI 


REFRENO 


“Wau! Wau! Wau!” 


“Y en! Dorlotez lu kelke, se tu deziras!” La Dukino dicis 
ad Alicia, jetante ad el la bebeo. “Me mustas prontigar me 

por ludar kroketo kun la Rejino,” ed el rapide ekiris la 
chambro. La koquistino lansis padelo ad el dum lua ekiro e 
preske atingis el. 

Alicia kelke difikulte sizis la bebeo, nam lu esis drola- 
forma mikro ed extensis la brakii e gambi en omna 
direcioni, “quale asterio,” pensis Alicia. La kompatinda 
mikro ronkadis quale vapor-motoro kande el sizis lu, e duris 
faldar e rektigar su, tale ke entote, dum la unesma un o du 
minuti, el apene povis tenar lu. 

Quik kande el imaginabis apta maniero bersar lu (nome, 
tordar lu quale nodo, e pose ferme tenar lua dextra orelo e 
sinistra pedo, por ke lu ne destordez su), el ekportis lu aden 
la libera aero. “Se me ne forprenos ca infanto kun me,” 
pensis Alicia, “li infalible ocidos lu tre balde: kad 
abandonar lu ne signifikus asasinar lu?” La lasta vortin el 
dicis voce, e la mikro respondis per gruno (lu cesabis 
sternutar lore). “Ne grunez,” dicis Alicia; “ne decas tale 


expresar su.” 

La bebeo itere grunis, ed Alicia tre anxioze regardis lua 
vizajo por vidar quo eventas a lu. Sendubite lu havis tre 
acensanta nazo, plu simila a muzelo kam a vera nazo; ed 
anke lua okuli montresis tro mikra por bebeo: omno 
konsiderite, ad Alicia tote ne plezis lua aspekto. “Ma forsan 
lu nur singlutis,” el pensis, ed el itere rigardis lua okuli, por 


vidar kad ibe es lakrimi. 

No, ne esis lakrimi. “Se tu transformesos a porko, kara,” 
dicis Alicia, serioze, “me ne plus dorlotos tu. Atencez!” La 
kompatinda mikro itere singlutis (o grunis, to ne esis 
dicernebla), e li duris marchar tacante. 

Alicia komencis pensar, “Nu, quon me agez pri ca ento, 
kande me retroportos lu adheme?”, kande lu itere grunis, 
tante forte, ke el kelke alarmite regardis lua vizajo. Ca-foye 
el ne povis erorar: lu esis nulo altra kam porko, ed el sentis 
ke esus tote absurda se el durus portar lu. 

Do el depozis la mikro e sentis granda alejeso pro vidar 
lu sengrunte fortrotar aden la foresto. “Se lu parkreskabus,” 
el dicis a su, “lu divenabus extreme leda infanto: ma lu es 
pasable bela porko, me kredas.” Ed el komencis pensar pri 
altra infanti quin el konocis e qui povus esar tre bona porki, 
e precize kande el esis dicanta a su, “se on nur savus korekte 

transformar li—”, el kelke tresayis pro vidar ke la 
Cheshirana Kato sidas sur brancho di arboro distanta per 
kelka metri. 

La Kato nur subridis larje kande lu vidis Alicia. Lu 
aspektis bon-humora, el kredis: tamen lu ya havis tre longa 
ungli e multega denti, do el sentis ke oportas traktar lu 
respektoze. 

“Cheshirana Kateto,” el komencis, kelke timide, nam el 


tote ne savis kad a lu plezos ta nomo: tamen, lu nur subridis 

kelke plu larje. “Nu, lu es kontenta til nun,” pensis Alicia, ed 
el dicis pluse, “Voluntez dicar a me en qua direciono me irez 
de hike.” 

“To multe dependas de adube tu volas irar,” la Kato 
respondis. 

“Ne multe importas adube—” dicis Alicia. 

“Do ne importas en qua direciono tu iros,” dicis la Kato. 

“—se nur me iros ad ula loko,” Alicia explikis pluse. 

“Ho, tu certe iros ad ula loko,” dicis la Kato, “se tu sat 
longe marchos.” 

Alicia sentis ke ne es posibla negar lo, do el probis altra 
questiono. “Quala homi habitas hike?” 

“En ta direciono,” la Kato dicis, gestante per sua dextra 
pedo, “habitas Chapelisto: ed en ta direciono,” gestante per 
Paltra pedo, “habitas Martala Leporo. Vizitez quan tu 
volas: li amba es fola.” 

“Ma me ne volas vizitar foli,” Alicia komentis. 

“Ho, to es ne-evitebla,” dicis la Kato: “ni omna es fola 
hike. Me es fola. Tu es fola.” 

“Quale vu savas ke me es fola?” Alicia questionis. 

“Tu certe es tala,” respondis la Kato, “se ne, tu ne 
venabus adhike.” 

Alicia tote ne judikis lo kom pruvo: tamen el dicis pluse: 


“E quale vu savas ke vu es fola?” 

“Unesme,” dicis la Kato, “hundo ne es 
fola. Ka tu asentas lo?” 

“Me supozas ke yes,” dicis Alicia. 
“Nu, do,” la Kato duris, “hundo grondas 
kande lu iracas, ed agitas la kaudo kande lu 
joyas. Nu, me grondas kande me joyas ed 
agitas la kaudo kande me iracas. Konseque, 
me es fola.” 

“Ton me nomas ronrono, ne grondo,” dicis Alicia. 

“Nomez ol segunvole,” dicis la Kato. “Ka tu ludos 
kroketo kun la Rejino hodie?” 

“To multe plezus a me,” dicis Alicia, “ma me ne ja 
recevis invito.” 

“Tu vidos me ibe,” dicis la Kato, e lu desaparis. 
To ne multe surprizis Alicia, nam el komencis tote 
kustumeskar stranja eventi. Dum ke el duris regardar 


la loko ube lu esabis, lu subite riaparis. 

“Nu, quon tamen divenis la bebeo?” dicis la Kato. “Me 
preske obliviis questionar pri to.” 

“Lu divenis porko,” Alicia respondis tre quiete, quale se 
la Kato retrovenabus tote naturale. 

“Me kredis ke tale eventos,” dicis la Kato, e lu itere 
desaparis. 

Alicia vartis dum kelka tempo, mi-expektante rividor 
lu, ma lu ne aparis, e pos poka minuti el duris marchar vers 
la habiteyo dil Martala Leporo. “Me ja vidis chapelisti,” el 
dicis a su: “la Martala Leporo esos multe plu interesiva, e 
forsan, pro ke nun ne es mayo, lu ne esos tre fola— 
adminime, ne tam fola kam dum marto.” Dicante lo, el 
regardis adsupre, ed itere yen la Kato, sidanta sur brancho 
di arboro. 

“Ka tu dicis “porko” o “korko”?” la Kato questionis. 

“Me dicis “porko”,” Alicia respondis; “e plezus a me se 
vu ne durus aparar e desaparar tante subite: vu tote 
vertijigos me!” 

“Bone,” dicis la Kato; e ca-foye lu desaparis tre lente, 
komencante per l'extremajo dil kaudo e finante per la larja 
subrido, qua restis dum kelka tempo pos ke desaparabis la 


cetera korpo. 

“Nu! Me ofte vidis kato sen subrido,” pensis Alicia; 


“ma subrido sen kato! To es la maxim stranja kozo quan me 
vidis dum mea tota vivo!” 

Pos marchir nelonge, el videskis la domo dil Martala 
Leporo: el kredis ke ol certe es la justa domo, pro l’orelatra 
kamen-tubi e felizita tekto. La domo esis tante granda, ke 
el ne volis pluproximeskar ante mordetar plusa peco del 
sinistra parto dil fungo, ed altigar su a cirkume sisadek 
centimetri: mem lore el marchis vers ol pasable timide, 
dicante a su, “Supozez ke lu fakte es tote fola! Me preske 

preferus vizitar la Chapelisto vice lu 

CHAPITRO VII 


FOLA TEO-PARTIO 


On aranjabis tablo sub arboro avan la domo, e la Martala 
Leporo e la Chapelisto esis drinkanta teo an ol: Gliro sidis 
inter li, profunde dormante, e l’altra du uzis lu quale 
kuseno, apogante sua kudi an lu e parolante trans lua kapo. 
“Tre deskomfortoza por la Gliro,” pensis Alicia; “ma, 
quoniam lu dormas, me supozas ke to ne desquietigas lu.” 

La tablo esis granda, ma la trio amaseskis an angulo. 
“Mankas spaco! Mankas spaco!” li klamis kande li vidis 
Alicia venar. “Es multa spaco!” dicis Alicia indignante, ed 
el sideskis en granda fotelo ye un del extremaji dil tablo. 

“Prenez kelka vino,” dicis la Martala Leporo per 
kurajigiva tono. 

Alicia cirkumregardis la tota tablo, ma esis nur teo sur 
ol. “Me ne vidas vino,” el komentis. 

“Nula vino es,” dicis la Martala Leporo. 

“Do vu ne esis polita kande vu ofris ol,” dicis Alicia 


iracoze. 

“Tu ne esis polita kande tu sideskis sen invito,” dicis la 
Martala Leporo. 

“Me ne savis ke la tablo es vua,” dicis Alicia; “ol es 
aranjita por multe plu kam tri.” 

“Tua hararo bezonas rekorto,” dicis la Chapelisto. Il ja 
de kelka tempo esis regardanta Alicia tre kurioze, e nun il 
parolis unesma-foye. 

“Vu bezonas lernar ne facar personal komenti,” dicis 


Alicia kelke severe: “es tre nepolita.” 











La Chapelisto tre larje apertis sua okuli audinte lo; ma 


il dicis nur, “Pro quo korvo es simil a skribo-tablo?” 

“Nu, ni amuzesos nun!” pensis Alicia. “Me joyas ke li 
komencas questionar me per enigmati— me kredas ke me 
povos divinar ol,” el adjuntis voce. 

“Ka tu volas dicar ke tu kredas ke tu povos respondizar 
ol?” la Martala Leporo questionis. 

“Exakte,” Alicia respondis. 

“Do tu devas dicar quon tu volas dicar,” la Martala 
Leporo duris. 

“Me ya agas lo,” Alicia rapide respondis; “adminime— 
adminime, me volas dicar quon me dicas— es tote sama, 
komprenez lo.” 

“Nule sama!” dicis la Chapelisto. “Tu same bone povus 
dicar ke “me vidas quon me manjas” es sama kam “me 
manjas quon me vidas”!” 

“Tu same bone povus dicar,” adjuntis la Martala 
Leporo, “ke “me prizas quon me recevas” es sama kam “me 
recevas quon me prizas!” 

“Tu same bone povus dicar,” adjuntis la Gliro, qua, 
segun semblo, parolis dumdorme, “ke “me respiras kande 
me dormas” es sama kam “me dormas kande me respiras”!” 

“To ya es sama por tu,” dicis la Chapelisto, e nun la 
konverso cesis, e la grupo sidis tacante dum instanto, dum 


ke Alicia pensis pri omno quon el memoris pri korvi e 


skribo-tabli, quo ne esis multa. 

La Chapelisto kom unesma ruptis la silenco. 
“Quantesma dio dil monato es?” il questionis, turnante su 
ad Alicia: il prenabis sua horlojeto ek la posho e regardis ol 
desquiete, sukusante ol tempope e tenante ol an sua orelo. 

Alicia pensis dum kelka instanti e pose respondis: “La 
quaresma.” 

“OI eroras per du dii!” jemis la Chapelisto. “Me dicis a 
tu ke butro ne es apta por la mekanismo!” il adjuntis, 
regardante iracoze la Martala Leporo. 

“Ol esis la maxim bona butro,” la Martala Leporo 
humile respondis. 

“Yes, ma sendubite anke kelka pan-peceti enfalis,” la 
Chapelisto grunis: “tu devabus ne indutar ol per la pan- 
kultelo.” 

La Martala Leporo prenis la horlojeto e triste regardis 
ol: pose lu trempis ol en sua taso de teo ed itere regardis ol: 
ma lu ne povis imaginar ulo plu dicinda kam la unesma 
komento, “Komprenez ke ol esis la maxim bona butro.” 

Alicia til lore esabis regardanta trans ilua shultro kelke 
kurioze. “Vere drola horlojeto!” el komentis. “Ol montras 
la dio dil monato e ne montras la kloki!” 

“Pro quo do?” murmuris la Chapelisto. “Ka tua 


horlojeto montras a tu la yaro?” 

“Kompreneble ne,” Alicia respondis tote senhezite: “ma 
to es pro ke la yaro duras tante longe.” 

“Es tote sama pri la mea,” dicis la Chapelisto. 

Alicia esis tote perplexa. La komento dal Chapelisto 
semblis ad el esar tote sensenca, quankam li certe esis 
parolanta en la sama linguo. “Me ne tote komprenas vu,” el 
dicis tam polite kam el povis. 

“La Gliro itere dormas,” dicis la Chapelisto, e lu varsis 
kelka varmega teo adsur lua nazo. 

La Gliro sukusis la kapo nepaciente e dicis, sen apertar 
la okuli, “Kompreneble, kompreneble; me ipsa intencis 
dicar precize lo.” 

“Ka tu ja divinis l’enigmato?” la Chapelisto questionis, 
turninte su itere ad Alicia. 

“No, me cedas,” Alicia respondis. “Qua es la 
respondo?” 

“Me tote ne savas,” dicis la Chapelisto. 

“Anke me ne,” dicis la Martala Leporo. 

Alicia sospiris fatigite. “Me opinionas ke vu povus plu 
bone uzar la tempo,” el dicis, “kam disipar ol per enigmati 
nesolvebla.” 

“Se tu konocus la Tempo tam bone kam me,” dicis la 
Chapelisto, “tu ne parolus pri disipar ol. Ol es il.” 


“Me ne komprenas,” dicis Alicia. 

“Kompreneble ne!” dicis la Chapelisto, sukusante la 
kapo desestimoze. “Probable tu nultempe parolis al 
Tempo!” 

“Forsan ne,” Alicia cirkonspekte respondis; “ma me 
savas ke me mustas batar la tempo kande me studias 
muziko.” 

“Ha! Yen expliko,” dicis la Chapelisto. “Il ne toleras 
batado. Nu, se tu nur komplezus ad il, il agus preske irgo 
quon tu volas koncerne la horlojeto. Exemple, supozez ke 
es non kloki matine, la justa tempo por komencar lecioni: 
tu mustus nur susurar sugesto al Tempo, e la horlojeto 
turnus quik! Un kloko e duimo, la tempo por dejuno!” 

(“Ton me volegas,” la Martala Leporo dicis a su susure.) 

“Esus bonega, certe,” dicis Alicia penseme: “ma lore, 
komprenez lo: me ne hungrus por dejuno.” 

“Forsan ne en la komenco,” dicis la Chapelisto: “ma tu 
povus mantenar ta kloki tam longe kam tu dezirus.” 

“Ka tale vu agas?” Alicia questionis. 

La Chapelisto sukusis la kapo tre triste. “Ne me!” il 
respondis. “Ni disputis en la pasinta marto— quik ante ke 
il foleskis, komprenez lo— (per sua kuliero il gestis al 
Martala Leporo), “—to eventis dum la granda koncerto 


ofrita dal Damo di Kordii, e me mustis kantar, 

“Brilez Ido, nia grand busolo, 


Kom la vera linguo futural!” 


“Ka tu forsan konocas la kanto?” 
“Me audis ulo simila,” dicis Alicia. 
“Komprenez ke ol duras,” la Chapelisto dicis pluse, 


“tale — 
“Brilez stelo an la kamizolo, 


Klare tra la mondo unesal! 


Brilez, brilez— ” 

Nun la Gliro sukusetis su e komencis kantar dormante 
“Brilez, brilez, brilez, brilez—” e lu duris tante longe ke li 
mustis pinchar lu por ke lu cesez. 

“Nu, me apene parkantabis la unesma strofo,” dicis la 
Chapelisto, “kande la Rejino klamachis “Il violentas la 
tempo! Dehakez lua kapo!” 

“Abomininde kruela!” klamis Alicia. 

“E de lore,” la Chapelisto triste dicis pluse, “il refuzas 
omna mea demandi! Es sempre sis kloki nun.” 

Brilanta ideo aparis en la kapo di Alicia. “Ka, pro to, 
tanta teo-utensili es pozita hike?” el questionis. 

“Yes, precize pro to,” la Chapelisto respondis 
sospirante: “es sempre la teo-tempo, e ni havas nula pauzo 
por lavar la utensili.” 

“Do vi konstante diplasas vi cirkum la tablo, me 
supozas?” dicis Alicia. 

“Precize tale,” dicis la Chapelisto: “dum ke l’utensili 
paruzesas.” 

“Ma quo eventas kande vi riatingas la komenco?” Alicia 
audacis questionar. 

“Prefere ni chanjez la temo,” la Martala Leporo 
interruptis ocitante. “Ico komencas tedar me. Me propozas 


ke la yunino rakontez ulo a ni.” 

“Ma me savas nula rakonto,” dicis Alicia, kelke 
pavorante pro la propozo. 

“Do la Gliro rakontez!” li amba klamis. “Vekez, Gliro!” 
E li pinchis lu amba-latere samtempe. 

La Gliro lente apertis la okuli. “Me ne esis dormanta,” 
lu dicis per rauka, febla voco. “Me audis omna vorto dicita 
da vi.” 

“Rakontez ulo a ni!” dicis la Martala Leporo. 

“Yes, me pregas!” Alicia demandis. 

“E hastez,” adjuntis la Chapelisto, “nam altre tu 
ridormeskos ante finar.” 

“Esis olim tri fratineti,” la Gliro komencis rapidege; “e 
li nomesis Lece, Acilia e Tilda e li habitis sur la fundo di 
puteo—” 

“Quale li nutris su?” questionis Alicia, quan sempre 
multe interesis manjado e drinkado. 

“Li nutris su per melaso,” respondis la Gliro, pensinte 
dum kelka instanti. 

“Komprenez ke li ne povus agar lo,” Alicia milde 
komentis. “Li maladeskus.” 

“Tala li esis,” dicis la Gliro; “tre malada.” 

Alicia esforcis imaginar quala povus esar tante 
extraordinar viv-maniero, ma to perplexigis el tro multe, do 


el duris: “Ma pro quo li habitis sur la fundo di puteo?” 

“Prenez kelka teo pluse,” la Martala Leporo dicis ad 
Alicia, tre zeloze. 

“Me prenis nula quanto til nun,” Alicia respondis per 
tono di ofenseso, “do me ne povas prenar pluse.” 

“Tu certe volas dicar ke tu ne povas prenar minuse,” 
replikis la Chapelisto: “es ya tre facila prenar pluse kam 
nulo.” 

“Nulu demandis vua opiniono,” dicis Alicia. 

“Nun qua facas personal komenti?” la Chapelisto 
questionis triumfale. 

Alicia ne savis precize quale respondar: do el prenis por 
su kelka teo e pano-kun-butro, e lore turnis su al Gliro e 
repetis sua questiono. “Pro quo li habitis sur la fundo di 
puteo?” 

La Gliro itere pensis dum kelka instanti e pose dicis, “Ol 
esis melaso-puteo.” 

“Tal kozo ne existas!” Alicia klameskis tre iracoze, ma 
la Chapelisto e la Martala Leporo dicis “Shut! Shut!” e la 
Gliro budante komentis, “Se tu ne povas esar polita, prefere 
finez ipse la rakonto.” 

“No, durez, me pregas!” dicis Alicia tre humile. “Me ne 


interruptos vu itere. Probable existas una.” 

“Una, advere!” dicis la Gliro indignante. Tamen il 
konsentis durar. “E do ica tri fratineti— savez ke li esis 
lernanta desegnar—” 

“Quon li desegnis? Alicia questionis, tote obliviante sua 
promiso. 

“Melaso,” la Gliro respondis, tote sen reflektir ca-foye. 

“Me volas neta taso,” interruptis la Chapelisto: “singlu 
transirez al nexta plaso.” 

Il diplasis su dum parolar, e la Gliro sequis lu: la 
Martala Leporo okupis la plaso dil Gliro, ed Alicia pasable 
nevolunte transiris al plaso dil Martala Leporo. Nur la 
Chapelisto profitis del chanjo: e nun Alicia standis multe 
plu male, nam la Martala Leporo acidente renversabis la 
lakto-krucho adsur sua plado. 

Alicia ne volis itere ofensar la Gliro, do el dicis tre 
cirkonspekte: “Ma me ne komprenas. Por desegnar melaso 
on bezonas inspiro. De ube li cherpis ol?” 

“On povas cherpar aquo de aquo-puteo,” la Chapelisto 
respondis; “do me supozas ke on povas cherpar melaso de 
melaso-puteo— ka ne, stupido?”. 

“Ma li esis interne dil puteo,” Alicia dicis al Gliro, 
rezolvinte ne atencar ca lasta komento. 


“Evidente li esis,” dicis la Gliro: ma li esis externi.” 

Ca respondo tante konfuzigis kompatinda Alicia, ke el 
lasis la Gliro plue rakontar kelke longe sen interrupto. 

“Li esis lernanta desegnar,” la Gliro dicis pluse, ocitante 
e fricionante la okuli, pro divenir tre somnolanta; “e li 
desegnis omna-sorta kozi— omno komencanta per M—” 

“Pro quo per M?” Alicia questionis. 

“Pro quo ne?” la Martala Leporo respondis. 

Alicia tacis. 

La Gliro klozabis la okuli e komencis dormeskar; ma, 
pinchite dal Chapelisto, lu rivekis kun krieto e duris: “— 
komencanta per M, exemple muso-kaptili, e la maro, e 
memoro e multe —tu savas ke on dicas pri kozi ke li es 
“multe plu egala kam simila~— kad ultempe tu vidis 
desegnuro pri ulo plu egala kam simila?” 

“Nu, por respondizar vua questiono,” dicis Alicia, tre 
konfuzigita, “no, me pensas—” 

“Do ne parolez,” dicis la Chapelisto. 

Ica despolitajo superiris la toleriveso di Alicia: el levis 
su kun granda repugneso e formarchis; la Gliro quik 
dormeskis, e nulu del altri mem atencetis elua foriro, 
quankam el un- o du-foye retroregardis, mi-esperante ke li 
vokos el: kande el lasta-foye vidis li, li esis penanta insinuar 


la Gliro aden la teo-poto. 

“Nu, certe me nultempe riiros adibe!” dicis Alicia, dum 
ke el atencoze marchis tra la foresto. “To esis la maxim 
stupida teo-partio quan me asistis dum mea tota vivo!” 

Precize kande el dicis lo, el remarkis ke un del arbori 
havas pordo direte ad-interna. “Tre stranja!” el pensis. “Ma 
omno es stranja ca-die. Pro quo ne quik enirar?” Ed el 
eniris. 

Itere el trovesis en la longa koridoro e proxim la mikra 
vitra tablo. “Nu, ca-foye me plu bone sucesos,” el dicis a 
su, ed unesme prenis la mikra ora klefo ed uzis ol por 
apertar la pordo adgardena. Lore el komencis mordetar la 
fungo (el gardabis peco de ol en sua posho) til ke el divenis 
alta de cirkume triadek centimetri: pose el marchis alonge 


la mikra koridoro: e lore— el tandem trovesis en la bela 


gardeno, inter la brilanta flor-bedi e la kolda fonteni. 

CHAPITRO VII 


LA KROKETO-LUDEYO DIL REJINO 


Granda roziero stacis apud la enireyo dil gardeno: la 
rozi kreskanta sur ol esis blanka, ma tri gardenisti okupis su 
per diligente redigar oli. Alicia judikis lo kom stranja, ed el 
proximeskis por regardar li, e precize kande el atingis li, el 
audis un de li dicar, “Atencez, do, Kin! Ne spricizez me per 
farbo tale!” 

“Ne me kulpas,” dicis Kin, per budema tono; “Sep 
frapis mea kudo.” 

Pro to Sep regardis adsupre e dicis, “Yes, ya, Kin! 
Sempre akuzez altru!” 

“Tu ne parolez!” dicis Kin. “Ja hiere me audis la Rejino 
dicar ke tu meritas senkapigo!” 

“Pro quo?” dicis la unesme-parolinto. 

“Ico tote ne koncernas tu, Du!” dicis Sep. 

“Yes, ico koncernas lu!”” dicis Kin. “E me informos lu— 
To esis pro ke tu portis al koquistino tulipo-radiki vice 


onyoni.” 

Sep forjetis sua brosilo e jus dicabis, “Nu, ek omna 
nejustaji—” kande lua okulo videskis Alicia, dum ke el 
stacis regardante li, ed il subite cesis parolar: anke l'altri 
turnis su por regardar, ed omni profunde reverencis. 

“Me pregas vi dicar a me,” dicis Alicia, kelke timide, 
“pro quo vi farbizas ta rozi?” 

Kin e Sep dicis nulo, li nur regardis Du. Du dicis per 
nelauta voco, “Nu, la fakto es, savez lo, Damzelo, ke ica 
arboro devabus esar reda roziero, e ni erore plantacis 
blanka, e se la Rejino saveskus lo, omna nia kapi 


dehakesus, komprenez lo. Do savez lo, Damzelo, ni maxim 

multe posible penas, ante lua retroveno—” Ta-instante Kin, 
qua til lore esis desquiete regardanta trans la gardeno, 
klamis “La Rejino! La Rejino!” e la tri gardenisti quik 
prosternis. Sonis multa pedo-pazi, ed Alicia turnis su, avide 
dezirante vidar la Rejino. 

Unesme venis dek soldati portanta bastoni: omni esis 
forme simila al tri gardenisti, oblonga e plata, kun la manui 
e pedi ye l’anguli: sequis la dek kortani; li esis ornita tote 
per kareli, e marchis duope, same kam la soldati. Dop li 
venis la rejala filii; li esis dek, e la minioni marchis gaye 
saltetante, manuo-en-manue, duope: li omna esis ornita per 
kordii. Sequis la gasti, maxim-granda-parte Rejuli e Rejini, 
ed inter li Alicia rikonocis la Blanka Kuniklo: lu paroladis 
rapide e nervoze, subridante pro omno dicita, e preterpasis 
sen remarkar el. Sequis la Pajo di Kordii, portante la krono 
dil Rejulo sur karmezina velura kuseno; e, kom lasta en la 
granda procesiono, venis LA REJULO E LA DAMO DI KORDII. 

Alicia pasable dubitis kad anke el devus prosternar 
quale la tri gardenisti, ma el memoris nula tala regulo pri 
procesioni; “e, pluse, por quo utilesus procesiono,” pensis 
el, “se omni devus prosternar e tale ne povus vidar ol?” Do 
el stacis senmove en sua plaso e vartis. 

Kande la procesiono atingis la plaso di Alicia, li omna 


haltis e regardis el, e la Rejino dicis, severe, “Qua es ica?” 

El tale questionis la Pajo di Kordii, qua nur reverencis e 
subridis responde. 

“Idioto!” dicis la Rejino, sukusante la kapo nepaciente; 
e, turninte su ad Alicia, el duris, “Quale tu nomesas, 
puero?” 

“Me nomesas Alicia, Sinioro,” respondis Alicia tre 
polite; ma el dicis pluse, nur a su, “Ho, li tamen es nur ludo- 
kartaro. Me ne pavorez pri li!” 

“E qui es ici?” la Rejino questionis, indikante la tri 
gardenisti qui jacis cirkum la roziero; nam, komprenez lo, 
li jacis kun la facio adinfre, e la ilustruro sur lia dorso 
egalesis olta sur l'altra karti, e pro to el ne povis savar ka li 
es gardenisti, o soldati, o kortani, o tri de lua propra filii. 

“Quale me povus savar lo?” dicis Alicia, ed el 
surprizesis pro sua propra kurajo. “To ne koncernas me.” 

La Rejino divenis karmezina pro furio, e regardinte el 
dum instanto quale sovaja bestio, klamis, “Senkapigez lu! 
Senkap—” 

“Sensencajo!” dicis Alicia, tre laute e rezolveme, e la 
Rejino taceskis. 

La Rejulo tushis elua brakio e timide dicis, “Reflektez, 
karino: el es nur puero!” 

La Rejino iracoze eskartis su de il e dicis al Pajo: 


“Transturnez li!” 

La Pajo agis lo, kun granda sorgo, per un pedo. 

“Levez vi!” klamis la Rejino per akuta, lauta voco, e la 
tri gardenisti quik springis e komencis reverencar al Rejulo, 
al Rejino, al rejala filii ed ad omni cetera. 

“Cesez lo!” klamegis la Rejino, “Vi vertijigas me.” E 
lore, turninte su al roziero, el dicis pluse, “Quon vi agadis 
hike?” 

“Voluntez, Sinioro,” dicis Du, per tre humila tono, 


genupozante dum ke il parolis, “ni penadis—” 

“Me vidas!” dicis la Rejino, qua dume examenabis la 
rozi. “Senkapigez li!” e la procesiono duris marchar, ma tri 
del soldati restis dope por mortigar la kompatinda 
gardenisti, qui kuris vers Alicia por serchar protekto. 

“On ne senkapigos vi!” dicis Alicia, ed el pozis li aden 
granda flor-poto qua stacis apude. La tri soldati vagadis 
dum kelka minuti, serchante li, e pose quiete formarchis por 
rajuntar la ceteri. 

“Ka lia kapi desaltis?” klamis la Rejino. 

“Lia kapi departis, se to plezas a vu, Reja Sinioro!” la 
soldati klamis responde. 

“Bone!” klamis la Rejino. “Ka tu savas ludar per 
kroketo?” 

La soldati tacis e regardis Alicia, nam la questiono 
evidente koncernis el. 

“Yes!” klamis Alicia. 

“Venez, do!” grondis la Rejino, ed Alicia eniris la 
procesiono, questionante su pri to quo nun eventos. 

“Es— es tre bela dio!” dicis timida voco apud el. El esis 
marchanta apud la Blanka Kuniklo, qua regardetis anxioze 
elua vizajo. 

“Tre,” dicis Alicia. “Ube es la Dukino?” 

“Shut! Shut!” dicis la Kuniklo per nelauta, hastema 


tono. Il regardis anxioze trans sua shultro dum parolar e 

pose levis su sur la pedo-pinti, proximigis la boko ad elua 
orelo e susuris, “On enuncis morto-puniso kontre el.” 

“Pro quo?” dicis Alicia. 

Ka tu dicis “Regretinda!”? la Kuniklo questionis. 

“Tote ne,” Alicia respondis. “Me opinionas ke to es tote 
ne regretinda. Me dicis “Pro quo?” ” 

“El frapis la oreli dil Rejino—” la Kuniklo dicis. Alicia 
rideskis. “Ho, shut!” la Kuniklo susuris per pavoroza tono. 
“La Rejino audos tu! Komprenez, el venis kelke tarde, e la 
Rejino dicis—” 

“Irez a via plasi!” klamis la Rejino per tondratra voco, 
ed on komencis diskurar en omna direcioni, shokante e 
faligante l'uni Paltri: tamen li tranquileskis pos kelka 
minuti, e la ludo komencis. 

Alicia pensis ke el nultempe vidabis tante stranja 
kroketo-ludeyo dum sua vivo: olta konsistis tote ek saliaji 
e sulki; la kroketo-buli esis vivanta herisoni, e la marteli 
esis vivanta flamingi, e la soldati mustis flexar su e stacar 
sur la manui e pedi por divenar arki. 

La precipua difikultajo quan Alicia renkontris unesme 
esis manuagar sua flamingo: el sucesis sat komode aranjar 
lua korpo sub la brakio, kun la gambi pendanta, ma maxim 
ofte, precize kande el sucesis bone rektigar lua kolo ed esis 


fraponta la herisono per lua kapo, lu tordis su e regardis 

elua vizajo kun tante perplexa mieno ke el ne povis ne 
krevar pro rido: e kande el sucesis abasar lua kapo ed esis 
rikomenconta, el multe iraceskis pro remarkar ke la 
herisono desvolvabis su e komencis forreptar: pluse, saliajo 
o sulko ordinare jenis el irge ube el volis frapar la herisono, 
e quoniam la flexita soldati konstante rektigis su e marchis 
ad altra parti di la ludeyo, Alicia balde konkluzis ke la ludo 


es advere tre difikulta. 





Omna ludanti ludis samtempe, sen vartar sua foyo, 
disputante sencese e postulante la herisoni necedeme; e tre 


balde la Rejino divenis furioza e komencis tramplar e 

klamar “Senkapigez il!” o “Senkapigez el!” preske omna- 
minute. 

Alicia komencis sentar granda destranquileso: quankam 
el ankore ne disputabis kun la Rejino, el savis ke to povus 
eventar ye irga minuto, “e lore,” pensis el, “quon me 
divenus? On tante prizas senkapigado hike: me tre multe 
astonesas pro trovar ankore vivanti!” 

Dum ke el serchis maniero eskapar e questionis su kad 
el povus forirar neremarkate, ulo stranja en la aero atraktis 
lua atenco: ol multe perplexigis el unesme, ma regardinte 
ol dum kelka minuti el rikonocis ol kom subrido, ed el dicis 
a su, “Yen la Cheshirana Kato: nun me povos konversar 
kun ulu.” 

“Quale standas la afero?” la Kato questionis, quik kande 
la grandeso di lua boko suficis por parolar. 

Alicia vartis til ke la okuli aparis e lore afirmis per kapo- 
signo. “Ne utilesos parolar a lu,” el pensis, “ante ke aparos 
lua oreli, od adminime un de li.” Pos plusa minuto la tota 
kapo aparis, e lore Alicia depozis sua flamingo e komencis 
raportar pri la ludo, multe joyante pro ke ulu askoltas el. La 
Kato, segun semblo, pensis ke nun sat multa parti de lua 
korpo es videbla, e plusa parti ne aparis. 

“Me opinionas ke li tote ne honeste ludas,” dicis Alicia, 


pasable plendeme, “ed omni disputas tante ke on ne povas 

audar sua propra parolo— e precipue semblas ke li havas 
nula reguli; se tamen existas reguli, nulu atencas oli— e vu 
ne povas imaginar quale on konfuzeskas pro vidar omna 
kozi vivanta; exemple, yen l’arko tra qua me mustas frapar 
mea herisono: ol promenas ye l'altra extremajo di la 
ludeyo— e me jus mustis atingar la herisono dil Rejino, ma 
lu forkuris kande lu vidis ke la mea es venanta!” 

“Ka la Rejino plezas a tu?” la Kato questionis per 
nelauta voco. 

“Tote ne,” Alicia respondis: “el es tante —” Precize lore 
el remarkis ke la Rejino stacas dop el tre proxime, 
askoltante: do el dicis pluse “probable vinkonta, ke apene 
utilesas finar la ludo.” 

La Rejino subridis e forpazis. 

“A qua tu parolas?” la Rejulo questionis, venante ad 
Alicia e regardante la kapo dil Kato tre kurioze. 

“Lu es amiko di me— Cheshirana Kato,” Alicia 
respondis: “permisez ke me introduktez lu.” 

“A me tote ne plezas lua aspekto,” dicis la Rejulo: 
“tamen lu darfas kisar mea manuo, se lu deziras lo.” 

“Me preferas ne agar lo,” la Kato komentis. 

“Ne esez impertinenta,” dicis la Rejulo, “e ne regardez 


me tale!” Il pazis addop Alicia dum ke il parolis. 

“Kato darfas regardar rejo,” dicis Alicia. “Me lektis lo 
en ula libro, ma me ne memoras en qua.” 

“Nu, lu es forigenda,” la Rejulo dicis tre rezolveme, ed 
il vokis la Rejino, qua preterpasis ta-instante, “Karino! 
Voluntez forigar ca kato!” 

La Rejino konocis nur un metodo solvar omna 
problemi, granda o mikra. “Senkapigez lu!” el dicis, sen 
mem regardar. 

“Me ipsa queros la mortigisto,” dicis la Rejulo 
fervoroze, ed il forhastis. 

Alicia pensis ke esos bona retroirar e vidar quale la ludo 
progresas, nam el audis la fora voco dil Rejino, qua 
pasionoze klamadis. El ja audabis el enuncar morto-puniso 
kontre tri ludanti pro ke li faliis sua foyo, ed ad el tote ne 
plezis la nuna situaciono, nam la ludo esis tante konfuza, ke 
el nultempe savis kad es lua foyo o ne. Do el iris serchar 
sua herisono. 

La herisono luktis kontre altra herisono, ed ad Alicia to 
semblis tre bona okaziono por atingar un de li per l’altra: 
Punika problemo esis ke elua flamingo transirabis al altra 
latero dil gardeno, ed Alicia povis vidar ke ibe lu kelke 
senpove esforcas flugar adsur arboro. 

Kande el tandem sizis la flamingo e retroportis lu, la 


lukto cesabis e la du herisoni ne plus esis videbla: “ma ne 

multe importas,” pensis Alicia, “nam omna arki ja foriris de 
ca latero di la ludeyo.” Do el pozis la flamingo sub la 
brakio, por ke lu ne eskapez itere, e retroiris por kelke plue 
konversar kun sua amiko. 

Kande el retrovenis al Cheshirana Kato, el surprizesis 
pro vidar tre granda turbo cirkondanta lu: disputo eventis 
inter la mortigisto, la Rejulo e la Rejino, qui omna 
samtempe parolis, dum ke omni cetera tote tacis ed aspektis 
tre netranquila. 

Quik kande Alicia aparis, la trio suplikis ke el solvez la 
disputo, e li repetis ad el sua argumenti, quankam, quoniam 
li omna parolis samtempe, esis tre difikulta por el 
komprenar precize quon li dicas. 

La mortigisto argumentis ke ne es posibla tranchar kapo 
se ne existas korpo de qua on povas tranchar ol: ke til nun 
1l nultempe mustis agar tal kozo, ed il ne komencos nun en 
sua evo. 

La Rejulo argumentis ke omno kun kapo es 
senkapigebla, e ke on ne dicez sensencajo. 

La Regino argumentis ke, se on ne agus plu rapide kam 
quik, el imperus mortigar omna asistanti. (Precize pro ca 
lasta komento la tota grupo divenabis tante serioza ed 


anxioza.) 

Alicia povis imaginar nulo altra dicenda kam “Lu 
apartenas al Dukino: questionez el pri lu.” 

“Eles en karcero,” la Rejino dicis al mortigisto: “querez 
lu.” E la mortigisto forhastis quale flecho. 

La kapo dil Kato komencis gradope desaparar quik pos 
ke il foriris, e kande il retrovenis kun la Dukino, lu tote 
desaparabis; do la Rejulo e la mortigisto frenezioze 
diskuradis serchante lu, dum ke la cetera grupani 


rikomencis la ludo. 

CHAPITRO IX 


LA NARACO DAL FALSA TORTUGO 


“Vu ne povas imaginar quante me joyas pro rividar vu, 
kar amikino!” dicis la Dukino, dum ke el afecionoze plektis 
sua brakio ad olta di Alicia, ed eli formarchis kune. 

Alicia tre joyis pro trovar el tante bon-humora e pensis 
ke forsan nur la pipro igabis el tante furioza lor lia 
interrenkontro en la koqueyo. 

“Kande me divenos Dukino,” el dicis a su (tamen, ne tre 
esperoze), “me tote ne havos pipro en mea koqueyo. Supo 
tre bone kareas ol— Forsan es sempre pro pipro ke la homi 
divenas mal-humora,” el dicis pluse, kun granda plezuro 
pro trovir nova-sorta regulo, “e pro vinagro ke li divenas 
acerba— e pro kamomilo ke li divenas bitra— e— e pro 
hordeo-sukro e tala kozi ke la pueri divenas dolca-humora. 
Se la homi savus lo, li ne esus tante avara pri ol—” 

Dume el tote obliviabis la Dukino e kelke alarmesis pro 
audar elua voco proxim sua orelo. “Tu pensas pri ulo, kara, 
e pro to tu oblivias parolar. Me ne povas dicar a tu precize 


nun l”etikal konkluzo di to, ma balde me memoros ol.” 

“Forsan ol havas nula,” Alicia audacis komentar. 
“Shut, shut, puero!” dicis la Dukino. “Omno havas 
etikal konkluzo, oportas nur trovar ol.” Ed el klemis su plu 


forte al flanko di Alicia dum parolar. 





Ad Alicia ne multe plezis lua tante granda proximeso: 
unesme, pro ke la Dukino esis tre leda, e duesme, pro ke el 


esis precize sat alta por apogar sua mentono sur la shultro 

di Alicia, ed ol esis deskomfortoza akuta mentono. Tamen, 
el ne volis esar ruda: do el toleris lo segun quante el povis. 

“La ludo progresas pasable plu bone nun,” el dicis, por 
kelke vivacigar la konverso. 

“To es vera,” dicis la Dukino: “e l’etikal konkluzo di to 
es— “Ho, ic amoro, ic amoro, pro qua la mondo jiras kun 
fervoro!” ” 

“Ulu dicis,” Alicia susuris, “ke to konsequas de ke 
omnu atencas la propra aferi!” 

“Ha, nu! To signifikas esencale lo sama,” dicis la 
Dukino, sinkante sua akuta mentoneto en la shultro di 
Alicia dum adjuntar, “e l’etikal konkluzo di to es: “Suciez 
la senso, e la punti sucios su ipsa.” ”” 

“Quante el prizas trovar etikal konkluzo en omno!” 
Alicia pensis. 

“Probable tu astonesas pro ke me ne pozas mea brakio 
cirkum tua tayo,” la Dukino dicis pos pauzo: “la motivo es 
ke me suspektas pri la humoro di tua flamingo. Ka me 
probez?” 


“Lu forsan mordos,” Alicia sorgeme respondis, tote ne 


dezirante ke la probo efektigesez. 


7 Parodio di Angla proverbo “Suciez la pence [subunajo di 
pundo] e la pundi sucios su ipsa”. 

“Tote vera,” dicis la Dukino: “e flamingi e mustardo 
mordas. E l’etikal konkluzo di to es: “Uceli kun egal plumi 
havas sama kustumi.” ” 

“Tamen mustardo ne es ucelo,” Alicia komentis. 

“Tu es justa, quale ordinare,” dicis la Dukino: “quante 
klare tu expresas la kozi!” 

“Ol es mineralo, me supozas,” dicis Alicia. 

“Kompreneble,” dicis la Dukino, qua, segun semblo, 
esis pronta asentar omno dicita da Alicia; “proxim hike 
trovesas granda mustardo-mineyo. E l’etikal konkluzo di to 
es: “Quante mina es lo tua, tante plua es lo mea.” ” 

“Ho, me savas!” klamis Alicia, qua ne atencabis ica 
lasta komento, “Ol es legumo. Ol ne aspektas tale, ma ol ya 
es.” 

“Me tote asentas,” dicis la Dukino; “e l’etikal konkluzo 
di to es: “Esez to quon tu volas semblar esar” —o, se tu 
deziras parolar plu simple: “Nultempe supozez ke tu ne es 
altro kam to quo forsan semblus ad altri ke to quo tu esis o 
forsan esabus ne esis altro kam to quo tu esabus semblir a 
li esar altro.” ” 

“Me kredas ke me plu bone komprenus ol,” dicis Alicia 
tre polite, “se me povus vidar ol skribita: ma me ne povas 


plene komprenar la senco dum ke vu dicas ol.” 

“To es nulo, kompare a to quon me povus dicar se me 
volus,” la Dukino respondis, per tono di kontenteso. 

“Voluntez ne jenar vu per plu detaloza parolo,” dicis 
Alicia. 

“Ho, ne mencionez jeno!” dicis la Dukino. “Me donacas 
a vu omno ja dicita.” 

“Meskina donacajo!” pensis Alicia. “Fortunoze on ne 
donas tala donacaji lor naskal aniversario!” Ma el ne 
audacis dicar lo voce. 

“Kad itere pensanta?” la Dukino questionis, itere 
sinkante sua akuta mentoneto. 

“Me darfas pensar,” dicis Alicia acerbe, nam el 
komencis divenar desquieta. 

“Darfas preske tam multe,” dicis la Dukino, “kam porki 
flugar: e [e—” 

Ma nun Alicia multe surprizesis pro ke la voco dil 
Dukino gradope desaparis, mem en la mezo di lua amata 
vorto ‘etikal’, e la brakio plektita a lua komencis fremisar. 
Alicia regardis adsupre e vidis la Rejino stacanta avan eli, 
kun la brakii krucumita, e frunsanta la brovi quale sturmo. 

“Bel dio, Reja Sinioro!” la Dukino komencis per 


nelauta, febla voco. 

“Nu, me donos a vu yusta averto,” klamis la Rejino, 
pedo-frapante la sulo dum parolar; “o vu o vua kapo mustas 
forirar, e to eventez plu rapide kam quik! Selektez!” 

La Dukino selektis, e foriris pos instanto. 

“Ni durez la ludo,” la Rejino dicis ad Alicia; ed elca, pro 
timo, ne audacis dicar mem un vorto, ma lente sequis elta 
vers la kroketo-ludeyo. 

L'altra gasti profitabis del absenteso dil Rejino ed esis 
repozanta en la ombri: tamen, quik kande li vidis el, li 
rapide rikomencis ludar, e la Rejino nur komentis ke 
instantal ajorno kustos de li la vivo. 

Dum la tota ludado la Rejino nultempe cesis disputar 
kun la cetera ludanti, klamante “Senkapigez il!” o 
“Senkapigez el!” Ti quin el kondamnis arestesis dal soldati, 
qui kompreneble mustis cesar esar arki por agar lo, tale ke 
pos forsan mi-horo tote mankis arki, ed omna ludanti, 
ecepte la Rejulo, la Rejino ed Alicia, esis arestita e 
mortigota. 

Lore la Rejino cesis, tote anhelante, e dicis ad Alicia, 
“Ka tu ja renkontris la Falsa Tortugo?” 

“No,” dicis Alicia. “Me mem ne savas quo es Falsa 
Tortugo.” 

“On facas Falsa-Tortugo-Supo ek lu,” dicis la Rejino. 


“Me nultempe vidis lu, nek audis pri lu,” dicis Alicia. 

“Venez, do,” dicis la Rejino, “ed il naracos a tu sua 
historio.” 

Dum ke eli kune formarchis, Alicia audis la Rejulo dicar 
per nelauta voco al tota grupo, “Vi omna es pardonita.” 
“Nu, to es bona!” el dicis a su, nam el divenabis tote 
desfelica pro la nombro de mortigi quin la Rejino 
imperabis. 

Tre balde li trovis Grifono qua jacis dormante profunde 
en la sunlumo. (Se vi ne savas quo es Grifono, regardez 
l’imajo.) “Levez tu, indolento!” dicis la Rejino, “e duktez 
ca yunino al Falsa Tortugo, por ke el audez lua historio. Me 
mustas retroirar por sorgar kelka mortigi quin me imperis,” 
ed el formarchis, lasante Alicia sola kun la Grifono. Ad 
Alicia ya ne plezis la aspekto dil bestio, ma, konsiderante 
omno, el opinionis ke esos tote same sekura restar kun lu 
kam sequar ta kruela Rejino: do el vartis. 

La Grifono sideskis e fricionis sua okuli: pose lu 
regardis la Rejino til ke el desaparis de lua vido: e pose lu 
guturo-ridis. “Quala amuzo!” dicis la Grifono, duime a su, 
duime ad Alicia. 

“Quo amuzas?” Alicia questionis. 

“Nu, elu,” la Grifono respondis. “Elu nur imaginas, ya: 


onu nula-tempe irgu mortigas, savez lo. Venez!” 


117 








“Omnu dicas “venez!” hike,” pensis Alicia, dum ke el 


lente sequis lu: “Nultempe dum mea tota vivo me recevis 
tanta imperi, nultempe!” 

Li ne tre longe marchabis kande li vidis de fore la Falsa 
Tortugo, sidanta trista e solitara sur mikra rebordo di 
rokajo, e, dum ke li proximeskis, Alicia audis lu sospirar 
quale se lua kordio laceresus. El profunde kompatis lu. “Pro 
quo il chagrenas?” el questionis la Grifono. E la Grifono 
respondis, per vorti preske identa a l'antea, “Ilu nur 
imaginas, ya: ilu tote ne chagrenas, savez lo. Venez!” 

Do li iris al Falsa Tortugo, qua regardis li per granda 
okuli plena de lakrimi, ma dicis nulo. 

“Ica yunino,” dicis la Grifono, “volas tua historio 


konoceskar, elu ya volas.” 

“Me naracos ol ad el,” dicis la Falsa Tortugo per 
profunda, kava tono. “Sideskez, vi amba, e ne mem un 
vorton dicez ante ke me finos.” 

Do li sideskis, e nulu parolis dum plura minuti. Alicia 
pensis, “Me ne komprenas quale il povos finar, se il 


nultempe komencos.” Ma el vartis paciente. 

“Olim,” dicis la Falsa Tortugo tandem, kun profunda 
sospiro, “me esis vera Tortugo.” 

Ta vorti sequesis da tre longa silenco, interruptata nur 
da tempopa krieto “Hjckrrh!” del Grifono, e dal konstanta 
profunda singlutado dal Falsa Tortugo. Alicia preske levis 
su e dicis, “Danko, Sioro, pro vua tre interesanta naraco,” 
ma el ne povis evitar pensar ke ulo plusa certe venos, do el 
sidis tranquile e dicis nulo. 

“Kande ni esis yuna,” la Falsa Tortugo tandem duris, 
plu quiete, quankam ankore kelke sospirante tempope, “ni 
frequentis skolo en la maro. La docero esis olda Tortugo... 
ni nomis il Tortuyo—” 

“Pro quo Vi nomis il Tortuyo, se il ne esis to?” Alicia 
questionis. 

“Ni nomis il Tortuyo pro ke il esis ronda e plena de 
bonaji,” la Falsa Tortugo respondis iracoze; “Tu es ya tre 
stupida!” 

“Tu shamar devus pro facar questiono tante simpla,” 
adjuntis la Grifono; e li amba sidis tace e regardis 
kompatinda Alicia, qua sentis su pronta sinkar en la tero. 
Tandem la Grifono dicis al Falsa Tortugo, “Durez naracar, 
oldulo! Ne perdez la dio tota!” ed il duris per ca vorti: 

“Yes, ni frequentis skolo en la maro, quankam forsan tu 


ne kredas lo—” 

“Me nultempe dicis ke me ne kredas!” interruptis 
Alicia. 

“Yes ya,” dicis la Falsa Tortugo. 

“Shut!” adjuntis la Grifono, ante ke Alicia povis itere 
parolar. La Falsa Tortugo duris. 

“Ni recevis la maxim bona eduko— fakte, ni frequentis 
la skolo omna-jorne—” 

“Anke me pasis la jorni en externerio,” dicis Alicia. 
“Nula motivo por tanta superbeso.” 

“Ka kun suplementi?” la Falsa Tortugo questionis, 
kelke anxioze. 

“Yes,” dicis Alicia, “ni studiis la Franca linguo e 
muziko.” 

“Kad anke lavado?” la Falsa Tortugo questionis. 

“Certe ne!” Alicia respondis indignante. 

“Ha! Do tua skolo ne esis vere bona,” dicis la Falsa 
Tortugo per tono di granda alejeso. “Nu, en la nia on havis 
ye la fino dil fakturo, “Franca linguo, muziko, e lavado— 
kom suplementi.” ” 

“Vu tamen ne multe bezonis ol,” dicis Alicia; “nam vu 
habitis sur la fundo dil maro.” 

“Me ne esis sat richa por studiar ol,” dicis la Falsa 
Tortugo sospirante. “Me studiis nur la ordinara kurso.” 


“Quo esis to?” Alicia questionis. 

“Elektado e skrubago, kompreneble, esis le unesma,” la 
Falsa Tortugo respondis; “e sequis la diversa faki di 
Aritmetiko: Tradiciono, Substaciono, Mulapliko e Divino.” 

“Me nultempe audis pri “Mulapliko”,” Alicia audacis 
dicar. “Quo es to?” 

La Grifono levis amba avana pedi surprizate. “Nula- 
tempe audis pri mulapliko!” lu klamis. “Tu savas quo 
karoso esas, supozeble?” 

“Yes,” dicis Alicia dubiteme: “ol es— veturo— tirata— 
da— kavali.” 

“Do,” la Grifono duris, “se tu ne savas ke onu povas 
muli aplikar, vice kavali, tu stulto esas.” 

Alicia ne sentis kurajo plue questionar pri to, do el turnis 
su al Falsa Tortugo e questionis, “Quon pluse vu studiis?” 

“Nu, Histerio,” la Falsa Tortugo respondis, kontante la 
faki per sua flosi, —“Histerio, anciena e moderna, kun 
Marografio: sequis Desero— la Desero-docisto esis olda 
kongro qua venis un-foye omna-semane: il docis a ni 
Desero, Siso e Pakto per Soleo.” 

“Quala esis to?” Alicia questionis. 

“Nu, me ipsa ne povas montrar ol a tu,” la Falsa Tortugo 
respondis: “me es tro rigida. E la Grifono nultempe lernis 


ol be) 

“Havis nula tempo,” dicis la Grifono: “Me de la docisto 
di Studii Klasika lernis, tamen. Ilu ya olda krabo esis.” 

“Me nultempe lernis de il,” la Falsa Tortugo explikis 
sospirante. “Il docis la Latuna e la Greta, segun ke on dicis.” 

“Tale esis, tale esis,” dicis la Grifono, sua-foye 
sospirante, ed amba animali celis la vizajo per la pedi. 

“E dum quanta hori vu lernis singla-die?” Alicia 
questionis, dezirante rapide chanjar la temo. 

“Dum dek en l'unesma dio,” respondis la Falsa 
Tortugo: “dum non en la sequanta, e tale pluse.” 

“Qual stranja sistemo!” klametis Alicia. 

“Ni lernis dum sempre mina hori,” la Grifono komentis, 
“pro ke esis ni minori.” 

To esis tote nova ideo por Alicia, ed el kelke pensis pri 
ol ante parolar itere. “Do la dek-e-unesma dio certe esis 
vakanco-dio.” 

“Kompreneble,” dicis la Falsa Tortugo. 

“E quo eventis en la dek-e-duesma dio?” Alicia duris 
fervoroze. 

“Pri lecioni suficas,” la Grifono interruptis tre 


rezolveme. “Nun naracez ad elu kelko pri la ludi.” 

CHAPITRO X 


LA HOMARDO-QUADRILO 


La Falsa Tortugo profunde sospiris e shovis la dorso de 
un del pedi trans sua okuli. Il regardis Alicia e penis parolar, 
ma, dum un o du minuti, singluti sufokis lua voco. “Quale 
se ilu osto havus en la guturo,” dicis la Grifono; e lu 
komencis sukusar il e batar lua dorso. Tandem la Falsa 
Tortugo rekuperis sua voco, e, kun lakrimi fluanta sur la 
vangi, il rikomencis: 

“Tu forsan ne multe habitis sub la maro—” (“No,” dicis 
Alicia)— “e forsan on nultempe introduktis tu a homardo—” 


29 


(Alicia komencis dicar “Me ultempe gustis—” ma quik 
retenis su, e dicis “No, nultempe,”) “—do tu tote ne povas 
konceptar quante delektiva es Homardo-Quadrilo!” 

“Tote ne,” dicis Alicia. “Quala danso ol es?” 

“Nu,” la Grifono respondis, “onu unesme rango 
formacas alonge la litoro—” 

“Du rangi!” klamis la Falsa Tortugo. “Marhundi, tortugi, 


salmoni e le cetera: pose, eskartinte omna meduzi— ” 


“lto ordinare tempivora esas,” interruptis la Grifono. 
y) 

“—on pazas adavane du-foye.—” 

“Singlu kun homardo kom partenero!” klamis la 
Grifono. 

“Kompreneble,” la Falsa Tortugo dicis: “pazez adavane 
du-foye, turnez vi a parteneri—” 

“—kambiez homardi, e retropazez en ordino sama,” 
duris la Grifono. 

“E pose, savez lo,” dicis pluse la Falsa Tortugo, “jetez 
la— 

“La homardi!”” klamis la Grifono, saltante en la aero. 

“—tam adfore kam vi povos vers la maro—” 

“Nate sequez li!” klamegis la Grifono. 

“Kulbutez aden la maro!” klamis la Falsa Tortugo, 
kapriolante frenezioze. 

“Itere kambiez homardi!” klamis la Grifono maxim 
laute. 

“Retroirez al tero, e— yen la tota unesma parto,” dicis 
la Falsa Tortugo, subite deslautigante sua voco, e la du 
animali, qui esabis cirkumsaltanta quale foli, risideskis tre 
triste e taceme e regardis Alicia. 

“To es certe tre bela danso,” dicis Alicia timide. 

“Ka tu deziras kelke spektar ol?” la Falsa Tortugo 
questionis. 


“Me deziregas,” Alicia respondis. 

“Y en, ni probez la unesma parto!” dicis la Falsa Tortugo 
al Grifono. “Ni povas dansar sen la homardi, komprenez lo. 
Qua de ni kantos?” 

“Ho, tu kantez,” la Grifono respondis. “Me la vorti ja 
obliviis.” 

Do li komencis solene dansar cirkum Alicia, tempope 
fulante elua ped-fingri kande li tro multe proximeskis, e 
gestante per sua avana pedi por batar la tempi, dum ke la 


Falsa Tortugo kantis ico, tre lente e triste — 


“Plu rapide marchez,” dicis a heliko merlano, 

“Mea kaudon fulas de dope marsuina kompano. 

La tortugi e homardi facas ajil avanco! 

Li vartas sur la stoneti —ka tu venos al danso? 
Ka tu venos, o ne venos, o ya venos al danso? 


Ka tu venos, o ne venos, o ya venos al danso? 


“Tu ne pov imaginar: qual delekto sen komparo 
Kande li jetas ni, kun la homardi, a la maro!” 
“Tro fore!” respondis la heliko kun disonanco— 
Lu dankas la merlano ma lu ne venos al danso. 

Ne povos, ne venos, ne povos, ne venos al danso. 


Ne povos, ne venos, ne DOVOS, ne venos al danso. 

“Kad importas la disto?” replikis la skalioz kompano. 
“Altra litoro jacas, savez lo, trans l'oceano. 
Quante plu distos l’Anglo, tante plu proxim la Franco— 
Do ne paleskez, kar heliko, e venez al danso. 
Ka tu venos, o ne venos, o ya venos al danso? 


Ka tu venos, o ne venos, o ya venos al danso?” 

“Danko, ol es tre spektinda danso,” dicis Alicia, joyante 
ke ol tandem finis; “e tre plezas a me ta kuriozigiva kansono 
pri la merlano!” 

“Nu, koncerne la merlani,” dicis la Falsa Tortugo, “li— 
tu ja vidis li, kompreneble?” 

“Yes,” Alicia respondis, “me ofte vidis li ye din—” el 
quik retenis su. 

“Me ne savas ube es Din,” dicis la Falsa Tortugo, “ma, 
se tu tante ofte vidis li, kompreneble tu savas quale li 
aspektas.” 

“Me kredas ke yes,” Alicia respondis penseme. “Li 
tenas la kaudo en la boko— ed es kovrita per pano raspita.” 

“Tu eroras pri la pano raspita,” dicis la Falsa Tortugo: 
“la pano raspita tote forlavesus en la maro. Ma li ya tenas 
la kaudo en la boko; e la motivo es—” nun la Falsa Tortugo 
ocitis e klozis sua okuli. “Rakontez ad el la motivo ed omno 
tala,” 1l dicis al Grifono. 

“La motivo esas,” dicis la Grifono, “ke li irar volis al 
danso kun la homardi. Do li al maro jetesis. Do li ne povis 
longa falo evitar. Do lia kaudo en la boko fixeskis. Do li ne 
povis olu ekprenar. Yen omno.” 

“Danko,” dicis Alicia, “to es tre interesanta. Me 


nultempe saveskis tanto pri merlano.” 

“Me povas plu multa kozi a tu rakontar, se tu deziras,” 
dicis la Grifono. “Ka savas tu pro quo onu nomas olu 
merlano?” 

“Me nultempe pensis pri to,” dicis Alicia. “Pro quo?” 

“Olu la boti e shui polisas,” la Grifono respondis tre 
solene. 

Alicia divenis tote perplexa. “Polisas la boti e shui!” el 
repetis per tono di astoneso. 

“Nu, quale onu tua shui polisas?” la Grifono questionis. 
“Me dicar volas, quo igas li tante brilanta?” 

Alicia regardis sua shui e kelke ponderis ante respondar. 
“On polisas li per nigra cirajo, me supozas.” 

“Boti e shui sub la maro,” la Grifono duris per basa 
voco, “polisata esas per merlano, qua la koloro havas ne di 
merlo sed di lano. Nun tu savas lo.” 

“Ed ek quo li konsistas?” Alicia questionis tre kurioze. 

“Solea suoli ed anguila kordoni, kompreneble,” la Falsa 
Tortugo dicis pasable nepaciente: “irga kreveteto povabus 
explikar lo a tu.” 

“Se me esabus la merlano,” dicis Alicia, qua ne povis 
cesar pensar pri la kansono, “Me dicabus al marsuino, 
“Eskartez vu, me pregas: ni ne volas vu kun ni!” 

“Li mustis restigar il,” dicis la Falsa Tortugo: “ “Nula 


saja fisho irez ad irga loko sen marsuino”: yen mar-moto.” 

“Ka vera?” Alicia questionis per tono di granda 
surprizeso. “Tamen marmoti ne natas”. 

“Evidente ne,” la Falsa Tortugo respondis. “Me 
explikos lo inverse, do venos al komenco del fino.” 

“Pro quo venos delfino? Ka vu ne volas dicar 
“marsuino” ? 

“Me volas dicar quon me dicas,” respondis la Falsa 
Tortugo per tono di ofenseso. E la Grifono adjuntis, “Nun 
ni askoltez kelka tua aventuri.” 

“Me povus naracar mea aventuri— komencante de ica 
matino,” dicis Alicia, kelke timide: “ma esus ne-utila 
retroirar til hiere, nam me esis altra persono lore.” 

“Explikez omno,” dicis la Falsa Tortugo. 

“No, no! Unesme l'aventuri,” dicis la (Grifono 
nepaciente: “expliki hororinde tempivora esas.” 

Do Alicia komencis naracar a li sua aventuri, de kande 
el unesme vidis la Blanka Kuniklo. Unesme el esis kelke 
nervoza, nam la du animali tre proximeskis ad el, una ye 
singla latero, ed apertis la okuli e la boko tre larje; ma el 
divenis plu kurajoza dum ke el duris naracar. Lua askoltanti 
tote tacis til ke el atingis la parto en qua el recitabis “Vu es 
olda, Patro Schleyer” al Raupo, kun omna ta vorti 
diveninta diferanta, e lore la Falsa Tortugo profunde aspiris 


e dicis, “Tre stranja!” 

“Olu mem plu stranja ne povus esar,” dicis la Grifono. 

“Omno divenis diferanta!” la Falsa Tortugo repetis 
penseme. “Me deziras audar el probar e recitar ulo nun. Igez 
el komencar.” Il regardis la Grifono quaze kredante ke lu 
havas ulsorta autoritato super Alicia. 

“Staceskez e recitez “Yen la Voco dil Indolento,” ” dicis 
la Grifono. 

“Quante l'animali imperas ad on, ed igas on recitar 
lecioni!” pensis Alicia. “Me prefere irez quik al skolo.” 
Tamen el levis su e komencis recitar ol, ma elua kapo esis 
tante plena de la Homardo-Quadrilo, ke el apene savis quon 


el dicas; e la vorti ya divenis tre drola: 


“Yen la voco dil Homardo, yen lua deklari: 
“Vu bakis me tro brun, me sukrizez mea hari.” 
Same kam anado palpebre, il per la nazo 
Sorg la vesti, eskart la pedi por justa pazo. 
Kande la sabli es sik, il es gay qual' alaudo, 
E pri la Sharko enuncos sencesa deslaudo: 
Ma lor mareo-fluxo, se proximeskas sharki, 


Lua voco tremas, ed il pensas nur pri sarki.” 


“To diferas de lo recitata da me kande me puero esis,” 


dicis la Grifono. 

“Nu, me nultempe audis ol antee,” dicis la Falsa 


Tortugo; “ma ol semblas esar neordinara sensencajo.” 





Alicia dicis nulo: el sideskis kun la vizajo en la manui, 
questionante su kad ultempe itere omno esos normala. 


“Me volus ke el explikez lo,” dicis la Falsa Tortugo. 

“Elu explikar lo ne povas,” dicis la Grifono rapide. 
“Transirez al duesma strofo.” 

“Ma pri la pedi?” la Falsa Tortugo persistis. “Quale il 
povus eskartar li per la nazo?” 

“To es l'unesma posturo dum danso,” dicis Alicia, ma 
to omna konsternegis el, ed el forte deziris transirar ad altra 
temo. 

“Recitez la sequanta strofo,” la Grifono repetis: “ol 
komencas per “Me pasis tra gardeno.” ” 

Alicia ne audacis desobediar, quankam el esis certa ke 


el parfushos ol, ed el duris per fremisanta voco — 


“Me pasis tra gardeno, vidis per okuleto: 
La Strigo e la Pantero kunmanjas pasteto; 
La Pantero prenis la karno, suko e krusto, 
Dum ke la Strigo recevis la plado por gusto. 
Pos ke parmanjesis la pasteto, la Pantero 
Regalis afable la Strigo per la kuliero, 
Prenis la kultelo e forko, e sen fatigo 


Lu konkluzis la festino per—” 


“Por quo utilesas recitar tal absurdajo,” la Falsa Tortugo 
interruptis, “se tu ne explikas dum recitar? Ol es la maxim 


1? 


konfuza afero quan me audis til nun 

“Yes, tu prefere cesez,” dicis la Grifono, ed Alicia tre 
volunte konsentis. 

“Ka ni altra parto di la Homardo-Quadrilo probez?” la 
Grifono duris. “O ka tu preferas ke la Falsa Tortugo kantez 
por ni?” 

“Ho, yes, kansono, me pregas, se la Falsa Tortugo 
komplezos,” Alicia respondis, tante fervoroze, ke la 
Grifono dicis, per tono di kelka ofenseso, “Hm! Singlu kun 
sua gusto! Kantez por elu “Tortugo-Supo”, oldulo!” 

La Falsa Tortugo sospiris profunde e komencis, per 


voco kelka-foye sufokata da singluti, kantar ico: 


“Marvela Supo verd e splendida, 
Vartanta en terino tepida! 
Ol delektos grand o mikra grupo! 
Supo dil vespero, marvel Supo! 
Supo dil vespero, marvel Supo! 
Marvela Suu—uupo! 
Marvela Suu—uupo! 
Suu—uupo dil vee—eespe—ro, 


Marvela, marvela Supo! 


“Marvel Supo! Qua nun volas fisho, 


Vildo o mem irga altra disho? 

Qua ne donus omno po nur kupo 
Nur kupo de ta marvela Supo? 
Nur kupo de ta marvela Supo? 
Marvela Suu—uupo! 
Marvela Suu—uupo! 
Suu—uupo dil vee—eespe—ro, 


Marvela, marvela SUPO!” 


“Itere la refreno!” klamis la Grifono, e la Falsa Tortugo 
jus komencabis recitar ol, kande la klamo “La judicio 
komencas!”” audesis de fore. 

“Venez!” klamis la Grifono, e, prenante Alicia ye la 
manuo, lu forhastis sen vartar la fino dil kansono. 

“Qua judicio?” Alicia anhelis dum kurar; ma la Grifono 
respondis nur “Venez!” e kuris mem plu rapide, dum ke 
sempre plu matide venis, portate dal brizo qua sequis li, la 


melankolioza vorti: 


“Suu—uupo dil vee—eespe—ro, 


Marvela, marvela Supo!” 

CHAPITRO XI 


QUA FURTIS LA TARTI? 


La Rejulo e la Rejino di Kordii sidis sur sua trono kande 
li arivis, kun granda turbo asemblita cirkum li— omna- 
sorta mikra uceli ed animali, same kam la tota kartaro: la 
Pajo stacis avan li, katenizita, e singla-latere di lu esis 
soldato gardanta lu; e proxim la Rejulo esis la Blanka 
Kuniklo, kun trumpeto en l'una manuo, e pergamen- 
volvajo en l'altra. Precize ye la mezo dil korto stacis tablo, 
sur qua jacis granda plado de tarti: li esis tante atraktiva, ke 
Alicia hungreskis pro regardar li— “Li rapide finez la 
judicio,” el pensis, “e disdonez la manjaji!” Ma segun 
semblo to ne eventos; do el komencis cirkumregardar omno 
por pasar la tempo. 

Alicia nultempe esabis en tribunalo, ma el lektabis pri 
oli en libri, ed el tre joyis pro savar la nomo di preske omno 
ibe. “Yen la judiciisto,” el dicis a su, “pro lua granda 
peruko.” 

La judiciisto, cetere, esis la Rejulo; e quoniam il weris 


sua krono sur la peruko (regardez la frontispico, se vu volas 

vidar quale il agis lo), 1l aspektis tote ne komfortoza, ed ol 
certe ne konvenis ad il. 

“E yen la jurieyo,” pensis Alicia, “e ta dek-e-du enti,” 
(el mustis dicar “enti”, komprenez lo, pro ke kelki de li esis 
animal, e kelki esis uceli,) “me supozas ke li es la juriani. 
El du- o tri-foye dicis ca lasta vorto a su, esante pasable 
Ĥera pri ol: nam el opinionis, e tote juste, ke tre poka 
puerineti evanta same kam el savas olua signifiko. Tamen, 
“membri dil jurio” tote suficabus. 

Omna dek-e-du juriani esis tre okupata per skribar sur 
ardezi. “Quon li agas?” Alicia susuris al Grifono. “Li havas 
nulo notenda ante ke la judicio komencos.” 

“Li sua nomi notas,” la Grifono susuris responde, “nam 
li timas oblivior oli ante la fino dil judicio.” 

“Stupidi!” Alicia komencis per lauta indignanta voco, 
ma el quik taceskis, nam la Blanka Kuniklo klamis, “Omni 
tacez en la tribunalo!” e la Rejulo metis sua binoklo ed 
anxioze cirkumregardis por saveskar qua parolas. 

Alicia povis vidar, tam bone kam se el regardus trans lia 
shultri, ke omna juriani skribas “Stupidi!” sur sua ardezi, ed 
el mem povis remarkar ke un de li ne savas korekte skribar 
“stupidi”, e ke il mustis demandar helpo de apuda sidanto. 
“Lia ardezi divenos tota pelmelo ante ke la judicio finos!” 


pensis Alicia. 

Un del juriani havis krayono stridanta. Alicia, 
kompreneble, ne povis tolerar lo, ed el iris cirkum la 
tribunalo e staceskis dop il, e tre balde el trovis okaziono 
forprenar ol. El agis lo tante rapide ke la kompatinda 
jurianeto (lu esis Bili, la Lacerto) tote ne povis komprenar 
quo eventis; do, vane serchinte ol, il mustis skribar per 
fingro dum la cetera parto dil jorno; e to apene utilesis, nam 
lu ne lasis signi sur la ardezo. 

“Heraldo, lektez la akuzo!” dicis la Rejulo. 

Lore la Blanka Kuniklo tri-foye sonigis la trumpeto, 


pose desvolvis la pergamen-volvajo e lektis ico:— 

“La Damo di Kordii, el facis ya tarti, 
Omni dum somerala jorno: 
La Pajo di Kordii, il furtis la tarti, 


E lin forprenis sen ajorno!” 


“Konsiderez via verdikto,” la Rejulo dicis al jurio. 

“Ne ja! Ne ja!” la Kuniklo hastoze interruptis. “Multo 
eventos ante to!” 

“Sumnez la unesma testo,” dicis la Rejulo; e la Blanka 
Kuniklo tri-foye sonigis la trumpeto e klamis, “Unesma 
testo!” 

La unesma testo esis la Chapelisto. Il venis tenante te- 
taso per l’uma manuo e kelka pano-kun-butro per l’altra. 
“Pardonez, Reja Sinioro,” il komencis, “ke me kunportas 
ico; ma me ne ja finabis mea teo-pauzo kande on sumnis 
me.” 

“Vu devabus finar,” dicis la Rejulo. “Kande vu 
komencis?” 

La Chapelisto regardis la Martala Leporo, qua sequabis 
lu aden la korto, brakio-en-brakie kun la Gliro. “Ye la dek- 
e-quaresma di marto, me kredas memorar,” il dicis. 

“Ye la dek-e-kinesma,” dicis la Martala Leporo. 


“Ye la dek-e-sisesma,” dicis la Gliro. 

“Notez lo,” dicis la Rejulo al juriani, qui fervoroze 
skribis omna tri dati sur sua ardezi, e pose adicionis li e 
dividis la sumo per la yarala kontributo di ULI. 

“Desmetez vua chapelo,” dicis la Rejulo al Chapelisto. 

“Ol ne es mea,” dicis la Chapelisto. 

“Furtita!” la Rejulo klamis, turnante su al juriani, qui 
quik facis noto pri ta fakto. 

“Me havas li por vendo,” la Chapelisto pluse explikis: 
“me ipsa posedas nula de li. Me es chapelisto.” 

Nun la Rejino metis sua binoklo e komencis fixe 
regardar la Chapelisto, qua divenis pala e destranquila. 

“Enuncez vua atesto,” dicis la Rejulo; “e ne esez 
nervoza, o me quik imperos vua mortigo.” 

To, segun semblo, tote ne kurajigis la testo: il duris 
apogar su alterne sur l'una pedo e l'altra, regardante 
desquiete la Rejino, e pro sua konfuzeso il demordis granda 
peco de sua te-taso vice de sua pano-kun-butro. 

Precize ta-instante Alicia havis tre stranja impreso, qua 
multe perplexigis el, til ke el koncieskis pri quo eventis: el 
komencabis rikreskar, ed unesme el pensis staceskar e 
forirar del tribunalo; ma duesma-pense el rezolvis restar 
tam longe kam restos spaco por el. 

“Ne tante presez,” dicis la Gliro, qua sidis apud el. “Me 


apene povas respirar.” 

“Me ne povas evitar lo,” dicis Alicia tre humile: “me es 


kreskanta.” 


“Tu ne darfas kreskar hike,” dicis la Gliro. 


“Ne dicez sensencajo,” respondis Alicia plu kurajoze: 


“vu ya savas ke anke vu es kreskanta.” 


“Yes, ma me kreskas en normala ritmo,” dicis la Gliro: 


“ne en tua ridikula maniero.” Ed il levis su tre budeme e 


transiris al altra latero dil tribunalo. 


Dum la tota tempo la Rejino ne cesabis regardar la 


Chapelisto, e, precize kande la Gliro trairis la tribunalo, el 


dicis ad un del tribunal-oficisti, “Adportez la listo de la 


1? 


kantisti en la lasta koncerto 
tante fremisis, ke 1l sukusis de su 
la shui. 

“Enuncez vua atesto, la 
Rejulo repetis iracoze, “o me 
imperos vua mortigo, sive vu es 
nervoza sive ne.” 

“Me es kompatinda persono, 
Reja Sinioro,” la Chapelisto 
komencis, per fremisanta voco, 
“e mea  teo-partio apene 


komencabis. ne mem un 


semano ante nun, cirkume— e 


, € lore la mizeroza Chapelisto 

pro la granda dinesko dil pano-kun-butro— e la trem-brilo 
dil te—” 

“Trem-brilo di quo?” dicis la Rejulo. 

“Ol komencis per la te—” la Chapelisto respondis. 

“Evidente “trem-brilo” komencas per T!” dicis la Rejulo 
bruske. “Ka vu judikas me stupida? Durez!” 

“Me es kompatinda persono,” la Chapelisto duris, “e 
preske omno trem-brilis de lore— tamen la Martala Leporo 
dicis—” “Me ne dicis!” la Martala Leporo quik interruptis. 

“Yes ya!” dicis la Chapelisto. 

“Me negas lo!” dicis la Martala Leporo. 

“Il negas lo,” dicis la Rejulo: “omisez ta parto.” 

“Nu, omna-kaze, la Gliro dicis—” la Chapelisto duris, 
anxioze regardante por trovar kad anke il negos: ma la Gliro 
negis nulo, nam il profunde dormadis. 

“E pose,” duris la Chapelisto, “me tranchis plusa peco 
de pano-kun-butro—” 

“Ma quon dicis la Gliro?” juriano questionis. 

“Ton me ne memoras,” dicis la Chapelisto. 

“Vu mustas memorar,” komentis la Rejulo, “o me 
imperos vua mortigo.” 

La mizeroza Chapelisto lasis falar sua te-taso e pano- 
kun-butro e genupozis. “Me es kompatinda persono, Reja 


Sinioro,” il komencis. 
= 

“Vu es tre kompatinda parolanto,” dicis la Rejulo. 

Lore un del kobayi aklamis, e lun quik supresis la 
oficisti dil tribunalo. (Quoniam olta es pasable difikulta 
vorto, me explikos a vi precize quale li agis lo. Li havis 
granda kanvasa sako, di qua l’aperturo esis klozebla per 
kordeti: aden olca li glitigis la kobayo, kun la kapo adavane, 
e pose li sideskis sur ol.) 

“Me joyas ke me vidis lo,” pensis Alicia. “Me tre ofte 
lektis en la jurnali, ye la fino di judicii, “Esis ul aplaudo- 
probo, quan quik supresis la oficisti dil tribunalo”, e til nun 
me nultempe komprenis lua signifiko.” 

“Se vu ne savas plue pri to, ne parolez plus, taceskez,” 
la Rejulo duris. 

“Me ne povas staceskar,” dicis la Chapelisto: “Me ja 
stacas.” 

“Do sideskez,” la Rejulo respondis. 

Lore l’altra kobayo aklamis, ed on supresis lu. 


|? 


“Nu, yen la fino dil kobayi!” pensis Alicia. “Nun ni 
progresos plu facile.” 

“Me preferus pardrinkar mea teo,” dicis la Chapelisto, 
anxioze regardante la Rejino, qua esis lektanta la listo de 
kantisti. 

“Vu darfas forirar,” dicis la Rejulo, e la Chapelisto 


hastoze livis la tribunalo, sen vartir mem por metar sua shui. 

“—ed extere senkapigez lu,” la Rejino pluse dicis ad un 
del oficisti; ma la Chapelisto desaparabis ante ke la oficisto 
povis atingar la pordo. 

“Sumnez la nexta testo!” dicis la Rejulo. 

La nexta testo esis la koquistino dil Dukino. El tenis la 
pipruyo en sua manuo, ed Alicia divinis qua lu es mem ante 
ke el eniris la tribunalo, pro la subita sternutado dal homi 
proxim la pordo. 

“Enuncez vua atesto,” dicis la Rejulo. 

“No,” dicis la koquistino. 

La Rejulo anxioze regardis la Blanka Kuniklo, qua 
dicis, nelaute, “Reja Sinioro, vu mustas examenar rigoroze 


ica testo.” 

“Nu, se me mustas, me mustas,” dicis la Rejulo 
melankolioze, e, krucuminte sua brakii e regardante la 
koquistino kun la fronto tante frunsita ke lua okuli preske 
desaparis, il dicis, per basa voco, “Ek quo konsistas tarti?” 

“Pipro, maxim-granda-parte,” dicis la koquistino. 

“Melaso,” dicis somnolanta voco dop el. 

“Arestez ta Gliro!” la Rejino klamegis. “Senkapigez ta 
Gliro! Pulsez ta Gliro ek la tribunalo! Supresez il! Pinchez 
11! Arachez lua labio-pili!” 

Dum plura minuti la tota tribunalo divenis pelmelo, 
dum ke on penis ekpulsar la Gliro, e, kande omni 
ritranquileskis, la koquistino desaparabis. 

“Ne importas!” dicis la Rejulo, di qua la mieno montris 
granda alejeso. “Sumnez la nexta testo.” Ed il dicis pluse, 
nelaute, al Rejino, “Advere, karino, vu examenez rigoroze 
la nexta testo. To forte dolorigas mea fronto! 

Alicia regardis la Blanka Kuniklo dum ke il nehabile 
traserchis la listo, ed el esis tre kurioza pri l’identeso dil 
nexta testo, “nam li ne ja askoltis multa atesti,” el dicis a 
su. Imaginez elua surprizeso, kande la Blanka Kuniklo 
anuncis, maxim laute per sua akuta voceto, la nomo 


“Alicia!” 

CHAPITRO XII 


ALICIA ATESTAS 


“Yen me!” klamis Alicia, tote obliviante, pro 
instantala perturbeso, quante granda el divenabis dum la 
jus pasinta kelka minuti, ed el levis su tante bruske, ke el 
renversis la jurieyo per la bordo di sua jupo, e tale disjetis 
omna juriani adsur la kapi dil suba asistanti, e li plumbe 
sternesis ibe, quo multe memorigis da el globa aquario de 
or-fishi quan el acidente renversabis en l'antea semano. 

“Ho, me exkuzas me!” el klamis tre konsternate, e 
komencis rekoliar li tam rapide kam el povis, nam 
Pacidento pri la or-fishi restis en lua memoro, ed el havis 
ul neklara ideo ke oportas kolektar li quik e retropozar li en 
la jurieyo, por ke li ne mortez. 

“La judicio ne povos durar,” dicis la Rejulo per voco tre 
serioza, “ante ke omna juriani itere esos en sua justa plasi— 
omni,” il repetis kun granda emfazo, severe regardante 
Alicia dum ke il tale parolis. 

Alicia regardis la jurieyo e vidis ke, pro sua hasto, el 


pozabis la Lacerto kun la kapo adinfre, e la kompatinda 

mikro sukusadis la kaudo melankolioze, tote ne povante 
movar. El balde retroprenis e korekte pozis lu; “quankam 
ne multe importas,” el dicis a su; “semblas a me ke lu tote 


egale utilesus en la judicio kun la kapo adsupre od adinfre.” 











Quik kande la juriani kelke rinormaleskis pos la shoko 
dil renverseso, e lia ardezi e krayoni trovesis e retrodonesis 


a li, li komencis tre diligente skribar historio pri l'acidento, 

ecepte la Lacerto, qua semblis esar tro perturbata por facar 
irgo altra kam sidar kun apertita boko, regardante la plafono 
dil tribunalo. 

“Quon tu savas pri ca afero?” la Rejulo questionis 
Alicia. 

“Nulo,” respondis Alicia. 

“Tote nulo?” persistis la Rejulo. 

“Tote nulo,” replikis Alicia. 

“To es tre importanta,” dicis la Rejulo, turnante su al 
juriani. Li esis jus komencanta skribar lo sur sua ardezi, 
kande la Blanka Kuniklo interruptis: “Ne-importanta, vua 
Reja Sinioro sendubite volis dicar,” il remarkigis tre 
respektoze, ma frunsante la fronto e grimasante ad il dum 
parolar. 

“Ne-importanta, kompreneble, me volis dicar,” la 
Rejulo quik emendis, ed adjuntis a su ipsa per nelauta voco, 
“importanta— ne-importanta— ne-importanta— 
importanta—” quaze probante la du vorti por decidar qua 
de li sonas plu bone. 

Kelka juriani skribis “importanta,” e kelki “ne- 
importanta”. Alicia vidis lo, nam el esis sat proxima por 
regardar l’ardezi de supre; “ma to nule importas,” el pensis. 

Ta-instante la Rejulo, qua dum kelka tempo esabis 


skribanta en sua noto-libro, klamis “Tacez!” e lektis ek sua 

libro, “Regulo Quaradek e Du. Omna personi plu alta kam 
de un kilometro livez la tribunalo.” 

Omni regardis Alicia. 

“Me ne es alta de un kilometro,” dicis Alicia. 

“Yes ya,” dicis la Rejulo. 

“Alta de preske du kilometri,” adjuntis la Rejino. 

“Nu, tamen me refuzas livar,” dicis Alicia; “e pluse, ta 
regulo ne es kustumala: vu jus inventis ol.” 

“Ol es la maxim anciena regulo en la libro,” dicis la 
Rejulo. 

“Do ol devus esar Numero Un,” dicis Alicia. 

La Rejulo paleskis e quik klozis sua noto-libro. 
“Konsiderez via verdikto,” il dicis al juriani, per nelauta, 
fremisanta voco. 

“Oportas askoltar plusa atesto, me pregas, Reja 
Sinioro,” dicis la Blanka Kuniklo, bruske staceskante; “ica 
dokumento jus trovesis.” 

“Quon ol dicas?” la Rejino questionis. 

“Me ne ja apertis ol,” la Blanka Kuniklo respondis, “ma, 
segun semblo, ol es letro, skribita dal akuzato ad— ad ulu.” 

“Sendubite,” dicis la Rejulo, “ecepte ke ol skribesis a 
nulu, e to tote ne es ordinara, savez lo.” 


“A qua ol es adresizita?” un del juriani questionis. 

“Ol tote ne es adresizita,” la Blanka Kuniklo respondis; 
“fakte, absolute nulo es skribita sur l’exterajo.” Il desfaldis 
la dokumento dum parolar e dicis pluse, “Fakte ol ne es 
letro: ol es versaro.” 

“Kad ol skribesis dal akuzato ipsa?” altra juriano 
questionis. 

“No, tote ne,” la Blanka Kuniklo respondis, “e to es lua 
maxim stranja traito.” (Omna juriani aspektis perplexa.) 

“Il certe imitis la skribo di altra persono,” dicis la 
Rejulo. (Omna juriani rigayeskis.) 

“Me pregas, Reja Sinioro,” la Pajo dicis, “ne me skribis 
ol, ed on ne povas pruvar ke me agis lo: es nula signaturo 
ye la fino.” 

“Se vu ne signatis ol,” dicis la Rejulo, “to nur igas la 
afero plu mala. Vu certe intencis malajo, altre vu signatabus 
ol quale honesto.” 

Lore sonis general aplaudado: yen l'unesma vere habila 
parolo dal Rejulo dum ta jorno. 

“Kompreneble to pruvas ke il es kulpoza,” dicis la 
Rejino. “do, dehakez—” 

“To nule pruvas lo!” dicis Alicia. “Or vu mem ne savas 
pri quo parolesas en ol!” 


“Recitez ol,” dicis la Rejulo. 

La Blanka Kuniklo metis sua binoklo. “Ube me 
komencez, me pregas, Reja Sinioro?” 1l questionis. 

“Komencez ye la komenco,” respondis la Rejulo, tre 
serioze, “e durez lektar til ke tu atingos la fino: lore haltez.” 

On sentis mortala silenco en la tribunalo, dum ke la 


Blanka Kuniklo recitis ca versaro: — 


“Li dicis a me: tu venis ad el 
Ed anke mencionis me ad il: 
El laudis mea karaktero bel, 


Ma blamis mea nato ne-ajil. 


Il informis li ke me ne foriris 
(Ni savas ke es vera ta versiono): 
Se por el la afero ne expiris, 


Quala divenos tua situaciono? 


Me donis ad el un, li ad il du, 
Tu a ni donis tri o plusa quanto; 
Omni retrovenis de ila tu, 


Quankam esabis me la posedanto. 


Se esus me od el, pro chanco vera, 


Intrikita en ic afero plene, 

Il esper ke tu igos li libera, 


Tote same kam esis ni anciene. 


Me havas l’ideo ke tu divenis 
(Ante ke el subisis paroxismo) 
Obstaklo qua aparis e mantenis 


Inter il, e ni, ed ol, grand abismo. 


Il ne savez ke el prizis li tante, 
Ed ico restez sekreta kozo, 
Gardenda de le cetera konstante, 


Inter tu e me, sen ul expozo.” 


“Ol es la maxim importanta atesto quan ni audis til 
nun,” dicis la Rejulo, interfricionante la manui; “do nun la 
jurio—” 

“Se irga juriano povos explikar ol,” dicis Alicia, (el 
tante kreskabis dum la recenta minuti ke el tote ne timis 
interruptar il), “me donos a lu monet-peco. Me kredas ke ol 
kontenas ne mem un atomo de signifiko.” 

Omna juriani skribis sur sua ardezi, “El kredas ke ol 
kontenas ne mem un atomo de signifiko”, ma nulu de li 


esforcis explikar la dokumento. 

“Se ol es sensignifika,” dicis la Rejulo, “to sparos a ni 
tre multa peno, savez lo, nam ne oportos serchar signifiko. 
Tamen, me ne savas,” il dicis pluse, extensante la versaro 
sur la genuo, e regardante ol per un okulo; “Semblas ke me 
trovas ul signifiko en ol, tamen. “—blamis mea nato ne- 


ajil— vu ne savas natar, ka 











ne?” 1l questionis, turnante 
su al Pajo. 

La Pajo sukusis la kapo 
triste. “Ka me aspektas 
nativa?” il dicis. (Il certe ne 
aspektis tala, konsistante 
tote ek kartono.) 

“Omno en ordino til 


nun,” dicis la Rejulo, ed il 






duris murmurar versi a su: 





SSN è 


LA mov LKE 








Uh ‘Ni savas ke es nova ta 















ELISEO NOS 


DIAL 





153 


versiono”— to koncernas la jurio, kompreneble— “Se por 
el la afero ne expiris'— to certe koncernas la Rejino— 
‘Quala divenos tua situaciono?” — Quala, advere!— “Me 
donis ad el un, li ad il du" — nu, ton il certe agis per la tarti, 
ka ne—” 

“Ma ol duras per “Omni retrovenis de il a tu,”” dicis 
Alicia. 

“Nu, yen li!” dicis la Rejulo triumfante, dum ke il 
indikis la tarti sur la tablo. “Nulo povus esar plu klara kam 
to. Ed il duris “Ante ke el subisis paroxismo”— karino, vu 
nultempe subisis paroxismo perversa, me supozas?” il 
questionis la Rejino. 

“Nultempe!” respondis la Rejino, furioze, lansante 
inkuyo al Lacerto dum ke el parolis. (La kompatinda mikra 
Bili cesabis skribar sur sua ardezo per un fingro, nam il 
remarkabis ke ol ne lasas signi; ma il nun rapide 
rikomencis, per la inko, qua esis fluanta sur lua vizajo, ante 
ke ol sikeskos.) 

“Do vu havas nula relato ad ica descripto per-versa,” 
dicis la Rejulo, cirkumregardante la askoltanti, kun subrido. 
On sentis mortala silenco. 

“To es kalemburo!” adjuntis la Rejulo iracoze, ed omni 
rideskis. “La jurio konsiderez sua verdikto,” dicis la Rejulo, 


forsan ja dua-dekesma-foye ta-die. 

“No, no!” dicis la Rejino. “Unesme la kondamno— nur 
pose la verdikto.” 

“Absurda sensencajo!” dicis Alicia laute. “Quale on 
povas unesme kondamnar?” 

“Retenez tua lango!” dicis la Rejulo, purpureskante. 

“Me ne retenos!”” reaktis Alicia. 

“Senkapigez el!” la Rejino klamegis tam laute kam el 
povis. Nulu movis. 

“Qua sucias vu?” dicis Alicia (lore el rekuperabis sua 


tota staturo). “Vi es nur kartaro!” 

Lore la tota kartaro elevis su aden la aero ed iris fluge 
adsur el; Alicia krietis, parte pro pavoro e parte pro iraco, 
ed esforcis forbatar li, e trovis su jacanta an la rivo, kun la 
kapo sur la genui di sua fratino, qua esis milde de-shovanta 
kelka mortinta folii qui falabis del arbori adsur lua vizajo. 

“Vekez, Alicia kara!” dicis lua fratino. “Nu, tu dormis 
tante longe!” 

“Ho, me havis tre stranja sonjo!” dicis Alicia, ed el 
naracis al fratino, tam bone kam el memoris li, omna 
extraordinara Aventuri quin vi jus lektis; e, kande el finabis, 
lua fratino kisis el e dicis, “Ol ya esis stranja sonjo, kara: 
ma nun kurez adheme por vua manjeto; tardeskas.” Do 
Alicia staceskis e forkuris, pensante dum kurar, tam bone 
kam el povis, pri qual marveloza sonjo ol esabis. 

Ma lua fratino duris sidar precize quale elta lasabis lu, 
kun la kapo apogata an la manuo, regardante la sun-kusho 
e pensante pri mikra Alicia ed omna lua marveloza 
Aventuri, til ke anke el komencis quaze sonjar, e yen lua 
sonjo: 

Unesme el sonjis pri mikra Alicia ipsa: itere la manueti 
esis juntita sur la genuo, e la brilanta fervoroza okuli 
regardis le lua— el audis la toni ipsa di lua voco, e vidis ta 
stranja kapo-levo quan elta facis por retenar la vaganta hari 


qui insiste eniris lua okuli— e dum ke el askoltis, o semblis 

askoltar, la tota cirkondanta loko viveskis per la stranja 
animali dil sonjo di lua fratineto. 

La longa herbo susuris an elua pedi dum ke la Blanka 
Kuniklo preterkuris— la pavorema Muso barbotis tra la 
apuda lageto— el audis la bruiso dil te-tasi dum ke la 
Martala Leporo e lua amiki kunpartigis sua nultempe 
cesanta repasto, e l’akuta voco dil Rejino imperis ke lua 
kompatinda gasti mortigesez— itere la porka bebeo esis 
sternutanta sur la genuo dil Dukino, dum ke pladegi e pladi 
frakasesis cirkum lu— itere la krio dil Grifono, la grincado 
dil ardezo-krayono di la Lacerto, e la difikulta respirado dal 
supresita kobayi, plenigis la aero, e konfundesis al fora 
singlutado dal mizeroza Falsa Tortugo. 

Tale el duris sidar, kun klozita okuli, e mi-kredis su en 
Marvelia, quankam el savis ke, se el nur apertus la okuli, 
omno itere divenus obtuza realajo— la herbo esus nur 
susurado dal vento, e la rugoza lageto esus la fluktuado dal 
kani— la kliktanta te-tasi divenus la tinklanta sonalii di 
mutoni, e l'akuta klami dal Rejino divenus la voco dil 
pastora puerulo— e la sternuto dal bebeo, la kriacho dal 
Grifono, ed omna altra stranja bruisi transformesus (el savis 
lo) al konfuza bruiso dal laboroza farmo-korto— dum ke la 
mujado dal fora bovaro sucedus la forta singlutado dal 


Falsa Tortugo. 

Laste, el imaginis ke ta sama fratineto di lu, pose, ipse 
esos kreskinta muliero; e ke elca konservos, dum omna sua 
plu matura yari, la simpla ed amoza kordio di sua puer-evo; 
e ke elca asemblos cirkum su altra puereti, ed igos lia okuli 
brilar e fervorar per multa stranja rakonti, forsan mem per 
ta sonjo pri Marvelia de olima tempo: e ke elca kunpartigos 
omna lia simpla chagreni ed omna lia simpla joyi, 


memorante sua propra puer-evo e la felica dii someral. 


FINO 

GLOSARIO 


balno-charo: rotizita kabaneto, tre populara en la 18ma e 
19ma yarcenti, tirebla al maro ed uzata dal balneri por 
chanjar lia vesti. [A bathing machine, G Badekarre, R 
KVNANHAS Mamma] È 

Cheshirana: habitanta la Angla komtio Cheshire. 

difikulta: desfacila. [AFGHIL] 

lorio: papagayo habitanta Australia ed apuda insuli e 
nutranta su per nektaro. [AFGHIR 

nargileo: orientala pipo konsistanta ek vazo plena de 
parfumizita aquo, quan la fumuro trairas ante arivar al 
boko tra longa flexebla tubo. [AFHIR] 

nexta: maxim proxime sequanta ye spaco, tempo od ordino. 
[AG] 

quoniam: konsiderante ke, donite ke, egarde ke. [L] 

reverendo: tituli di Angla sacerdoto. [AFHI] 

sed: ma (uzata dop propoziciono neganta). [L] 

situaciono: ensemblo de cirkonstanci o kondicioni qui 
afektas ulu od ulo en certena instanto o periodo. 
[AFGHIR] 

subridar: ridetar. [segun FHIL] 


8 Segun The Annotated Alice (videz la Bibliografio), p. 28, per ta 
vorto on aludis “mikra individual kabaneti rotizita, [...] tirebla da 
kavali aden la maro til la profundeso dezirata dal balnero, qua lore 
diskrete ekiris tra pordo apertebla vers la maro”. Multa Angla 
vorto-libri del komenco dil pasinta yarcento ne plus inkluzas la 
vorto, qua evidente divenis obsoleta, ma en la plu tarda Angla- 
Ido-Lexiko da L.H. Dyer (1924) on ankore povas lektar “bathing 
machine: balno-charo”. Anke en Progreso, mem plu tarde (1937, 
n-ro 117. p. 55), me renkontris la vorto en yena frazo: “En 1933 
me vizitis urbeto an la norda litoro di Hispania. Ne esis vakancala 
loko; ne existis balno-chari o tendi, nula promeneyo, nula amuzi.” 
(Artiklo da Ch. Ward, tradukita da H. McFrane). 

